Bekas hakim, ulama sepakat kata UMNO tak berubah – rakus, tamak

Seorang pakar undang-undang, manakala seorang lagi tokoh ulama – tetapi kedua-duanya dilihat sepakat memberi pendapat bahawa UMNO tidak pernah berubah sejak dahulu dengan sikap rakus dan tamak haloba.

Malah, apabila sudah mendapat kuasa, parti itu menjadi seperti ‘Belanda meminta tanah’, lalu pemimpinnya mula merancang untuk mengaut projek berjuta-juta ringgit. Secara halal atau haram tidak dipedulikan.

Ini jelas daripada beberapa kes di mana pemimpin UMNO sejak dulu, kini dan selama-lamanya, diheret ke mahkamah. Ada yang didenda, ada yang dipenjara. Tetapi mereka bijak untuk melepaskan diri sebagaimana kepandaian mereka menyembunyikan beberapa skandal yang telah meledak dan akan meletus tidak lama lagi.

Bekas Ketua Hakim Negara Tun Abdul Hamid Mohamad ketika mengulas mengenai UMNO sekarang ini berpendapat parti itu masih kekal dengan imej parti rasuah dan tidak akan berubah.

Dan bagi membuang imej parti rasuah itu beliau menyarankan supaya Presiden UMNO sekarang Datuk Seri Ahmad Zahid Hamidi dan bekas Presiden yang juga mantan Perdana Menteri Datuk Seri Najib Razak, wajar disingkirkan segera.

Beliau malah berpendapat kedua-dua pemimpin itu – yang kini berdepan pertuduhan jenayah di mahkamah dan Najib telah dihukum penjara serta denda – sekarang ini menggunakan UMNO untuk membebaskan mereka daripada pertuduhan itu. berita berkaitan

Sementara, Ahli Jawatankuasa Dewan Ulama PAS Pusat, Mokhtar Senik pula berpendapat UMNO telah kembali dirasuk sifat asal mereka yang tamakkan kuasa dan rakus terhadap kerusi pilihan raya, serta tidak insaf terhadap kekalahan teruk pada Pilihan Raya Umum (PRU) yang lalu.

Beliau berpendapat UMNO apabila berasa diri telah terlalu kuat akan mula lupa dan hilang keinsafannya. Itulah yang sedang berlaku kepada UMNO sekarang apabila sudah berasa terlalu kuat.

Keghairahan UMNO semakin memuncak selepas berjaya menukar Perdana Menteri daripada Bersatu kepada UMNO, disusuli dengan kemenangan besar pada Pilihan Raya Negeri (PRN) Melaka, dan kini cuba menguasai Johor. Berita berkaitan

Tetapi, UMNO kekal memekakkan telinga sebaliknya mengumpan rakyat dengan lidah lembut mereka kononnya kekalahan parti itu pada PRU 2018 adalah disebabkan fitnah. Semua skandal yang dituduh dilakukan oleh pemimpin UMNO, bagi mereka adalah fitnah.

Lidah lembut mereka mengatakan mengapa PRN Johor perlu diadakan:

“Kerana kita nak mengembalikan semula mandat rakyat untuk mendapat sebuah kerajaan yang tidak lagi dipertikaikan kesahihannya.”

Untuk menarik perhatian pengundi Johor memilih parti itu, UMNO berkata:

“Kerana Johor ini merupakan nadi salah satu daripada negeri yang mempunyai fungsi dan tanggungjawab yang besar kepada negara. Pembangunan di Johor juga bermakna pembangunan negara. Kesejahteraan di Johor juga akan bermakna sebagai kesejahteraan negara.”

Lalu, UMNO menuduh kerajaan negeri campuran Barisan Nasional (BN) dan Perikatan Nasional (PN) terancam dan diugut, walaupun pembangkang telah menyatakan mereka akan membiarkan Pengerusi Badan Perhubungan UMNO Johor, Datuk Hasni Mohamad mentadbir sehingga tamat penggal pada 2023.

Tanpa menjelaskan ancaman dan ugutan yang diterima kerajaan Johor – yang dijadikan alasan mengadakan PRN – Timbalan Presiden UMNO Datuk Seri Mohamad Hasan berkata:

“Jadi tanggungjawab untuk mengembalikan kepercayaan rakyat kepada kerajaan yang diberi mandat oleh rakyat itu penting. Kita bukan main-main nak adakan pilihan raya negeri ini. Tetapi kerana itulah yang perlu kita adakan.

“Kerana sentiasa saja…(pertikaian) tentang kesahihan kerajaan, mandat rakyat perlu dapatkan semula. Daripada awal dulu. Ini yang kita persembahkan semula kepada rakyat dan juga pengundi Johor supaya pilihlah kerajaan parti yang mana yang mereka boleh memberikan mandat untuk mentadbir negeri Johor dengan mandat yang baik.

“Majoriti yang baik supaya kita tidak boleh mempunyai kerajaan baik Persekutuan atau negeri yang sentiasa diugut. Yang sentiasa terpaksa akur kepada kehendak-kehendak tertentu. Dan tidak mempunyai masa sepenuhnya untuk menumpukan agenda membangunkan negara, membangunkan negeri… seterusnya memberikan kemakmuran dan kesejahteraan kepada rakyat.”

Sebenarnya tiada siapa pun yang mengancam dan mengugut untuk menumbangkan kerajaan negeri itu seperti yang pernah digunakan UMNO terhadap Kerajaan PN pimpinan Tan Sri Muhyiddin Yassin. Hanya UMNO dan pemimpinnya sahaja yang rakus dan gila kuasa serta mementingkan diri sendiri.

Lalu, Mokhtar Senik berkata: “Namun kelihatannya tiada pawang lagi yang mampu merawat UMNO selain sebuah kekalahan”.


PM tiba pada Mesyuarat Khas Asean di Jakarta bincang isu Myanmar

Tan Sri Muhyiddin Yassin tiba di Jakarta hari ini dalam misi penting bersama rakan negara jiran lain bagi membincangkan mengenai krisis di Myanmar dalam Mesyuarat Khas Pemimpin ASEAN yang akan berlangsung pada hari ini juga.

Perdana Menteri yang menaiki pesawat khas tiba di Lapangan Terbang Antarabangsa Soekarno-Hatta, di Jakarta pada 8 pagi (waktu tempatan), menurut laporan Bernama.

Beliau disambut oleh Wakil Tetap Malaysia ke ASEAN Kamsiah Kamaruddin dan Ketua Direktur Protokol dan Konsular Kementerian Luar Indonesia/Ketua Protokol Negara Andy Rachmianto.

Mesyuarat Khas Pemimpin ASEAN yang diadakan di Sekretariat ASEAN di Jakarta ini akan membincangkan krisis di Myanmar dan akan mematuhi protokol kesihatan dan keselamatan yang ketat ketika pandemik COVID-19 masih menular.

Justeru, penyertaan perserta dalam mesyuarat itu akan dihadkan.

Menurut kenyataan media yang dikeluarkan oleh Sekretariat ASEAN, Mesyuarat Khas Pemimpin ASEAN itu akan mematuhi protokol kesihatan dan keselamatan yang ketat yang ditetapkan oleh kerajaan Indonesia.

Rancangan untuk mengadakan mesyuarat khas ASEAN bagi membincangkan krisis di Myanmar itu telah berlangsung sejak beberapa minggu, diketuai oleh Indonesia dan Menteri Luarnnya Retno Marsudi.

Desakan politik Indonesia ini turut mendapat sokongan Malaysia, Brunei, dan Singapura.

Myanmar dilanda pergolakan politik sejak Jeneral Tentera Min Aung Hlaing menggulingkan kerajaan pimpinan Aung San Suu Kyi pada 1 Feb lepas yang menyaksikan 700 penunjuk perasaan antirampasan kuasa terbunuh.

Sementara itu, Menteri Luar Indonesia dilaporkan berkata hanya pemimpin dari Thailand, Laos dan Filipina tidak akan menghadiri mesyuarat khas itu hari ini.


Tolak PKR sandiwara Zahid atas pentas PAU: Anwar

Presiden PKR, Datuk Seri Anwar Ibrahim mendakwa Datuk Seri Ahmad Zahid Hamidi ‘bersandiwara’ kononnya UMNO berpendirian tidak akan bekerjasama dengan partinya bagi menghadapi Pilihan Raya Umum Ke-15 (PRU15) nanti.

Sebaliknya, beliau menganggap ucapan Presiden UMNO pada Perhimpunan Agung UMNO (PAU) 2020 di Kuala Lumpur, Sabtu dan Ahad lalu, hanya sekadar ‘ucapan dalam satu perhimpunan’.

“Itu ucapan dalam Perhimpunan Agung UMNO, saya dari Parti Keadilan.

“Saya rasa ini merujuk kepada keputusan yang lebih baik di pihak tertinggi tetapi mereka juga mempunyai mandat untuk resolusi terakhir bagi meninggalkan kerajaan PN,” katanya selepas Forum Demokrasi di Malaysia anjuran Institut Strategi Antarabangsa di ibu negara hari ini.

Malah, Ahli Parlimen Port Dickson itu menegaskan bahawa rundingan kerjasama antara UMNO dan PKR masih diteruskan.

Beliau menegaskan, kerjasama yang mahu dijalinkan bersama UMNO masih lagi dalam perbincangan dan pintu rundingan masih terbuka.

“Saya nak kata ini masih lagi dalam perbincangan…saya berbincang dengan semua pihak termasuk dengan Anifah Aman sebentar tadi.

“Dalam demokrasi dan proses yang matang keterlibatan adalah sangat penting berasaskan nilai dan prinsip,” katanya.

Zahid ketika menyampaikan ucapan dasar presiden pada PAU 2020 berkata, parti itu menolak kerjasama dengan PKR, DAP dan Bersatu bagi menghadapi PRU15.

Beliau turut mengulangi pendirian untuk menolak kerjasama dengan DAP dan Bersatu yang sudah diputuskan dalam perhimpunan hujung minggu lalu.


Sudah dilantik TPM, takkan takut jawatan Presiden dipertandingkan lagi?

Tiada alasan yang wajar untuk UMNO menyekat daripada jawatan Presiden dan Timbalan Presiden dibuka untuk pertandingan kerana masing-masing sudah mendapat habuan dalam kerajaan campuran Pakatan Harapan (PH)-Barisan Nasional (BN).

Dengan jawatan Timbalan Perdana Menteri diberikan kepada Datuk Seri Ahmad Zahid Hamidi oleh cikgunya, takkan masih takut untuk berdepan pencabar lain bagi merebut jawatan Presiden UMNO?

Selain Zahid yang sudah memegang jawatan kedua tertinggi negara, timbalannya, Datuk Seri Mohamad Hasan juga sekarang ini sudah menjadi Menteri penuh di Kementerian Pertahanan.

Tiada alasan untuk kedua-dua pemimpin UMNO tersebut tidak menyokong pertandingan bagi jawatan Presiden dan Timbalan Presiden pada pemilihan UMNO nanti, malah jika dilihat atas kertas sudah semestinya mereka berdua mempunyai kelebihan berbanding pencabar lain.

Tidak ada apa yang perlu dibimbangkan lagi kerana semua pencabar sebelum ini sudah dilihat tidak lagi mempunyai taring untuk bertempur dengan Zahid dan Mohamad pada pemilihan UMNO nanti, bahkan tinggal berapa kerat sahaja yang berani melawan mereka berdua nanti.

Nama-nama besar seperti Tan Sri Annuar Musa, Datuk Seri Tajuddin Abdul Rahman dan Datuk Seri Shahidan Kassim yang dilihat lantang terhadap kedua-dua pemimpin UMNO tersebut sudah dicantas semuanya, jadi tiada apa lagi yang boleh menjadi batu penghalang untuk mengekalkan jawatan Presiden dan Timbalan Presiden.

Malah, lebih baik jika pemilihan UMNO dipercepatkan kerana ketika ini kedudukan Zahid dan Mohamad dilihat berada pada keadaan amat selesa sekali untuk mengekalkan jawatan mereka tanpa perlu bersaing sengit.

Susuk seperti Datuk Seri Ismail Sabri Yaakob mahu pun Datuk Seri Hishammuddin Hussein yang kini sudah tidak memiliki jawatan dalam kerajaan campuran PH-BN seakan sudah tidak lagi bermaya untuk bersaing pada pemilihan UMNO nanti.

Dengan jawatan yang dipegang Zahid dan Mohamad dalam kerajaan, sudah semestinya akar umbi akan memberi sokongan penuh kepada mereka pada pemilihan nanti.

Lagipun, bukankah dengan jawatan tersebut ia akan memudahkan kedua-dua mereka untuk menggunakan platform di kementerian untuk mempromosikan diri masing-masing kepada akar umbi bagi menunjukkan kehebatan masing-masing dan mempengaruhi ahli-ahli UMNO untuk menyokong mereka.

Pemilihan UMNO juga boleh boleh menjadi pentas terbaik untuk membuktikan keputusan dan pendirian untuk tidur sekatil dengan PH dan DAP sebenarnya mendapat restu ahli tersebut.

Selain itu, pemilihan UMNO juga akan dapat menjadi medan terbaik buat Zahid dan Mohamad untuk menunjukkan kepada rakyat setiap tindakan dan keputusan yang diputuskan untuk bersama DAP dan menyokong Datuk Seri Anwar Ibrahim dibuat dengan mandat semua ahli-ahlinya.

Dengan kejayaan membentuk kerajaan bersama PH dan DAP, ia sepatutnya menjadi satu kebanggaan kepada Zahid dan Mohamad untuk dijaja kepada akar umbi semasa pemilihan nanti.

Zahid dan Mohamad boleh berkempen kepada akar umbi UMNO bahawa langkah menyokong DAP dan Anwar sebenarnya memberi kelebihan kepada mereka untuk menghadapi pilihan raya negeri selepas ini.

Namun, persoalannya adakah UMNO berani untuk membuka pertandingan bagi merebut jawatan Presiden dan Timbalan Presiden?

Beranikah UMNO menyerahkan kepada semua ahli partinya untuk menentukan masa depan parti tersebut dan bukan ditentukan oleh beberapa individu sahaja dalam parti tersebut sahaja.

Pertimbangan sewajarnya perlu dibuat setiap ahli UMNO jika mahu melihat parti tersebut bangkit daripada kekalahan memalukan pada Pilihan Raya Umum Ke-15 (PRU-15) lalu.

Jika masih kekal dengan budaya menjilat dan membodek, nampaknya tidak mustahil selepas ini UMNO akan hanya diingati pada batu nisan sahaja.


UMNO-BN tak boleh usik kerusi disandang ADUN PH di Kedah, kata Mahfuz

UMNO-Barisan Nasional (BN) mungkin hanya akan bertanding di kerusi Dewan Undangan Negeri (DUN) yang disandang Perikatan Nasional (PN) pada Pilihan Raya Negeri (PRN) Kedah nanti.

Bayangan kerusi yang diagihkan mungkin hanya melibatkan kerusi PN akan dirunding dengan UMNO-BN itu selepas Pengerusi Pakatan Harapan (PH) Kedah, Datuk Mahfuz Omar berkata kerusi gabungan itu tidak boleh diusik pada PRN nanti.

“Kalau telah dimenangi PH ia kekal milik PH, kita tak boleh ubah. Tiga DUN dimenangi BN pada PRU (Pilihan Raya Umum) lalu akan kekal kepada BN, kita PH tak boleh usik,” kata Mahfuz dipetik laporan FMT.

Mahfuz berkata sehingga Kini PH dan BN Kedah belum mengadakan perbincangan rasmi menghadapi PRN nanti walaupun sudah ditubuhkan Sekretariat Kerajaan perpaduan di peringkat pusat yang bermesyuarat di pejabat UMNO baru-baru ini.

“Tapi pertemuan tak rasmi ada dibuat,” katanya.

Mahfuz mensasarkan sekurang-kurangnya 19 DUN untuk ditawan PH-BN pada PRN kelak.

“PH sekarang ada 13 DUN, BN tiga berdasarkan keputusan PRU lepas, jadi kita perlu cari tiga DUN lagi untuk bentuk kerajaan negeri,” katanya lagi.

Untuk rekod, PH ketika ini memiliki sembilan kerusi DUN Kedah, manakala BN hanya dua kerusi, berbanding 21 kerusi dimiliki PN.

Dalam pada itu, Mahfuz yang kalah semasa PRU-15 lalu di kerusi Parlimen Pokok Sena berkata populariti Menteri Besar Kedah, Datuk Seri Muhammad Sanusi Md Nor hanya sementara sahaja.

“Dia hanya popular seperti kumpulan lawak. Bila tak ada lawak habislah,” katanya.


Zahid beri isyarat desak PRU-15 disegerakan selepas BN menang di Johor

Barisan Nasional (BN) tidak gusar dengan mana-mana parti politik di negara ini, kerana gabungan itu sentiasa bersiap siaga untuk berdepan Pilihan Raya Umum ke-15 (PRU-15), kata Pengerusinya Datuk Seri Dr Ahmad Zahid Hamidi.

Menerusi hantaran di laman Facebooknya, beliau menyifatkan PRU15 mustahak untuk memastikan keadaan politik Malaysia kembali pulih, dan kestabilan politik penting untuk memastikan Malaysia dapat bergerak maju ke hadapan serta bangkit segera daripada kerosakan sejak 9 Mei 2018, menurut laporan Bernama.

Beliau yang juga Presiden UMNO berkata Pilihan Raya Negeri (PRN) Johor pula penting untuk mengembalikan kestabilan di negeri itu.

“PRN Johor perlu diadakan apabila berlaku ketidakstabilan politik, selepas kerajaan sedia ada hanya memiliki kelebihan satu kerusi majoriti.

“Banyak kali ini diperjelaskan, termasuk risiko untuk mendapatkan kelulusan Dewan Undangan Negeri (DUN) terhadap sesuatu usul yang penting untuk rakyat negeri itu,” katanya.

Zahid juga menjelaskan kerajaan Johor sedia ada, berdepan dengan dilema apabila sering diugut dan diancam oleh parti politik tertentu jika tidak menuruti kepentingan mereka.

“Justeru, sebelum parti politik itu tekan butang secara tiba-tiba dan menimbulkan kekalutan, adalah lebih ‘afdal’ kita tekan butang terlebih dahulu,” katanya.

Beliau juga mengakui ada yang khuatir parti politik tersebut akan bertindak balas dengan ‘menekan butang’ di peringkat Persekutuan, andai tewas PRN Johor.


Pembekal Internet berdepan tindakan jika perkhidmatan tak berkualiti

Suruhanjaya Komunikasi dan Multimedia Malaysia (MCMC) akan mengenakan tindakan kawal selia terhadap pembekal yang didapati gagal menyediakan perkhidmatan Internet berkualiti.

Ketua Pegawai Kawal Selia MCMC Zulkarnain Mohd Yasin berkata ini adalah pendekatan agresif terhadap pembekal agar dapat memberi perkhidmatan yang bermutu kepada pengguna.

“Pada masa sama, pengguna dapat merasai pengalaman berkualiti yang benar-benar memenuhi apa yang dijanjikan oleh perkhidmatan 4G ini,” katanya dalam program Buletin Bernama terbitan Bernama TV semalam.

Beliau berkata pembekal yang gagal memenuhi janji itu berdepan hukuman mengikut Akta Komunikasi dan Multimedia 1998 iaitu denda tidak melebihi RM300,000 atau penjara sehingga tiga tahun atau kedua-duanya sekali.

Zulkarnain berkata pihaknya menerima arahan daripada Kementerian Komunikasi dan Multimedia (K-KOMM) untuk melaksanakan audit perkhidmatan jaringan sistem Internet di semua kawasan di setiap negeri.

“Setakat ini, kita telah jalankan audit atau pemeriksaan dengan melihat dari segi liputan dan kelajuan. Pada masa sama, kita telah mengeluarkan arahan untuk mereka (pembekal) mengambil tindakan untuk membaiki perkhidmatan,” katanya.

Sebelum ini, K-KOMM mengarahkan MCMC untuk melaksanakan pemetaan di seluruh negara bagi mengukur tahap sebenar kelajuan Internet dan membandingkannya dengan laporan oleh syarikat telekomunikasi.


Program himpunan PN di Tanjung Karang dihalang kerajaan negeri, kata Roslan

Kerajaan negeri Selangor yang diketuai PKR menghalang program himpunan anjuran Perikatan Nasional (PN) yang dijadualkan berlangsung di Tanjung Karang esok.

Setiausaha PAS Selangor, Roslan Shahir Mohd Shahir mendakwa sekatan itu dibuat oleh kerajaan PKR Selangor apabila tidak membenarkan program himpunan di sebuah padang awam di Tanjung Karang yang akan dihadiri pemimpin utama PN.

Program Jelajah Selangor Baru itu dijadualkan berlangsung di Padang Astaka Tanjung Karang pada malam esok.

“Itu lokasi yang kami anggap paling sesuai, selamat dan selesa untuk pengundi PN berhimpun secara aman,” katanya dipetik laporan Malaysiakini semasa sidang media di Shah Alam hari ini.

Antara pemimpin PN yang dijangka hadir ialah Pengarah Pilihan Raya PN itu Datuk Muhammad Sanusi Md Nor, bekas Menteri Besar Selangor, Datuk Seri Azmin Ali, serta bekas ahli Majlis Tertinggi UMNO, Tan Sri Noh Omar.

Roslan berkata semasa menyerahkan permohonan untuk menggunakan padang itu kepada wakil Majlis Perbandaran Kuala Selangor (MPKS) pada 265 Mei lalu mereka mendapati tiada sesiapa menempah lokasi tersebut.

“Malangnya pada 31 Mei lalu kami menerima surat daripada MPKS maklumkan bahawa permohonan kami tidak dapat dipertimbangkan kerana ia merupakan padang awam dan kegunaannya adalah untuk riadah saja,” katanya lagi.

Menegaskan menghormati ketetapan asal sesebuah padang awam, Roslan bagaimanapun berkata, PN berpendapat kemudahan sebegitu masih boleh diluluskan untuk program lain yang bersesuaian.

“Kami kesal dengan penolakan ini kerana ia menghalang rakyat daripada berhimpun secara aman dalam kawasan Parlimen yang kami wakili,” katanya.

Namun, Roslan berkata PN tidak bercadang untuk mencabar keputusan dibuat MPKS dan menghormati pihak berkuasa tempatan (PBT) terbabit.

Justeru program berkenaan dipindahkan ke Kompleks PAS Tanjung Karang yang terletak di Jalan Jepun, kira-kira 5km dari Padang Astaka.

Sementara itu Roslan memberitahu bekas pemimpin utama UMNO Selangor, Noh akan membuat pengumuman penting dan sensasi pada program PN malam esok.

“Sama ada dia akan bertanding atau tidak, datanglah malam esok,” katanya lagi.


Suspek bunuh 4 lelaki Islam ditahan

Polis New Mexico pada Selasa menahan seorang lelaki yang disyaki suspek utama pembunuhan empat lelaki Islam di Albuquerque sejak November – satu siri pembunuhan yang menggegarkan masyarakat Islam di bandar terbesar di negeri itu.

Polis mengesan kenderaan yang disyaki digunakan dalam pembunuhan itu dan menahan suspek, kata Ketua Polis Albuquerque Harold Medina di Twitter. Pembunuhan terbaru melibatkan seorang lelaki yang ditembak mati pada malam Jumaat lalu.

“Pemandu itu telah ditahan dan dia adalah suspek utama kami bagi pembunuhan itu,” tulis Medina.

Pentadbiran Albuquerque dan pihak berkuasa negeri telah menempatkan lebih ramai polis tambahan di masjid semasa waktu solat ketika siasatan diteruskan di bandar itu, yang mempunyai populasi seramai 5,000 orang Islam daripada jumlah keseluruhan 565,000 penduduk.

Tembakan gaya serang hendap ke atas lelaki itu, yang berketurunan Pakistan atau Afghanistan, menimbulkan ketakutan masyarakat Islam Albuquerque. Keluarga bersembunyi di rumah mereka, dan beberapa pelajar Pakistan di Universiti New Mexico meninggalkan bandar kerana bimbang diserang.

Pembunuhan pertama berlaku pada November. Tiga lelaki lain terbunuh sejak dua minggu lalu.

Tiga mangsa terakhir berkongsi nama Hussain atau Hussein, menyebabkan keluarga mangsa percaya pembunuh itu telah memprofilkan lelaki itu secara perkauman. – Agensi


Jika setiap kali bencana keluar KWSP, habis simpanan tua rakyat: MOF

Simpanan tua rakyat akan habis sekiranya setiap kali bencana alam banjir pengeluaran Kumpulan Wang Simpanan Pekerja (KWSP) dibenarkan, kata Kementerian Kewangan.

Menterinya, Datuk Seri Tengku Zafrul Tengku Abdul Aziz mengakui terdapat desakan individu berkepentingan yang mahu menggunakan isu KWSP sebagai modal politik namun kerajaan juga perlu mengambilkira kebajikan rakyat dan mendakwa desakan tersebut dibuat secara melulu tanpa analisis dan perkiraan rapi.

“Kita tidak boleh membenarkan pengeluaran KWSP untuk semua bencana. Hampir setiap tahun negara dilanda banjir. Mungkin akan ada bencana lain seperti tanah runtuh, kebakaran dan sebagainya.

“Kalau untuk setiap bencana ini kita nak keluarkan simpanan KWSP, sampai bila-bila pun simpanan hari tua ini tidak tercapai matlamatnya.

“Hakikatnya hampir 50 peratus atau kira-kira enam juta pencarum mempunyai baki caruman kurang daripada RM10,000,” katanya dalam satu kenyataan di Facebook hari ini.

Jelasnya, tiga program pengeluaran khas i-Lestari, i-Sinar dan i-Citra sebelum ini hanya langkah jangka pendek serta bersifat sementara akibat pandemik Covid-19 yang melanda seluruh dunia.

Tengku Zafrul berkata, ketika ini ada ahli KWSP yang sudah membuat pengeluaran sehingga RM71,000 melalui tiga pengeluaran khas berkenaan dengan jumlah keseluruhan membabitkan RM101 bilion.

Beliau berkata, jika kerajaan terus membenarkan pengeluaran khas demikian, tidak diketahui apa yang akan terjadi pada simpanan hari tua pencarum terbabit.

Katanya, golongan terbabit termasuk 74 peratus Bumiputera tidak akan mendapat faedah jika kerajaan membenarkan pengeluaran tambahan i-Citra seperti didesak sesetengah pihak membabitkan simpanan RM10,000.

“Lebih membimbangkan lagi 79 peratus daripada golongan yang mempunyai simpanan kurang RM1,000 juga adalah Bumiputera.

“Percayalah dalam menggubal dasar, kerajaan perlu bertanggungjawab dalam memastikan kebajikan bukan saja jangka pendek tapi juga kesejahteraan jangka panjang iaitu untuk anak cucu kita kelak,” katanya.

Dalam membantu mangsa bencana termasuk banjir yang berlaku baru-baru ini, Tengku Zafrul berkata, secara keseluruhannya banyak bantuan dihulurkan kerajaan bagi membantu rakyat.

Beliau berkata, antaranya bagi membantu aliran tunai golongan B40 dan M40, kerajaan sudah menyalurkan bantuan berjumlah RM10 bilion melalui Bantuan Prihatin Rakyat (BPR), Bantuan Khas Covid-19 (BKC) dan juga Bantuan Kehilangan Pendapatan (BKP) yang dimanfaatkan kira-kira 11 juta penerima.

Selain itu, beliau berkata, kerajaan turut menyalurkan bantuan wang ihsan yang ditingkatkan kepada RM1,000 kepada mangsa banjir baru-baru ini serta pelbagai jenis bantuan lain seperti bantuan untuk membeli perkakasan elektrik, bantuan untuk membaiki kenderaan, diskaun sehingga 50 peratus terhadap alat ganti kereta, pembiayaan pada kadar faedah sifar peratus, moratorium dan banyak lagi.

“Tujuan KWSP adalah tidak lain dan tidak bukan untuk persediaan masa tua. Apabila kudrat terus bekerja mula berkurangan.

“Perlu kita ketahui adalah amat penting rakyat kita memiliki persediaan hari tua kerana tidak lama dari sekarang, iaitu pada 2030 Malaysia dijangka mencapai status negara tua

“Ini bermaksud jangka masa lapan tahun saja golongan pesara dan warga tua akan merangkumi 15 peratus atau lebih 5.3 juta daripada penduduk negara.

“Lapan tahun bukanlah lama. Ini bermakna mereka akan memerlukan simpanan yang lebih banyak untuk membiayai sara hidup selepas bersara,” katanya lagi.


Kerana telur ayam, MP DAP serang MP BN yang kritik kerajaan Anwar

Kritikan Ahli Parlimen (BN-Ayer Hitam) Datuk Seri Wee Ka Siong terhadap menteri kerajaan Pakatan Harapan-Barisan Nasional (PH-BN) ‘diserang’ balas oleh rakan baharu BN, DAP, sehingga Speaker Parlimen, Datuk Johari Abdul terpaksa campur tangan.

Keadaan itu berlaku ketika Ka Siong yang juga wakil rakyat kerajaan PH-BN membahaskan titah ucapan Yang di-Pertuan Agong di Dewan Rakyat hari ini (15 Februari 2023).

Presiden MCA itu menegur tindakan Kementerian Pertanian dan Keterjaminan Makanan (KPKM) kerana mengimport telur ayam dari India bagi mengatasi isu kekurangan telur dalam negara.

Beliau mendakwa langkah itu dilihat mendiskriminasi penternak tempatan kerana telur dari India yang bersaiz gred D dibenarkan dijual pada harga 50 sen sebiji, sedangkan telur gred A, B dan C dikeluarkan pengusaha tempatan terpaksa dijual pada harga di bawah 50 sen.

Ka Siong juga menyanggah kenyataan Menteri KPKM Datuk Seri Mohamad Sabu yang mendakwa kekurangan pekerja antara faktor kekurangan bekalan telur ayam ketika ini.

Ucapan Ka Siong yang dilihat seakan-akan ‘menyerang’ kerajaan, menyebabkan Ahli Parlimen (MP) DAP-Kampar, Chong Zhemin bangun mencelah kerana tidak bersetuju dengan ‘serangan’ itu.

Namun, Johari tidak membenarkan celahan kerana Ka Siong sudah pun mengakhiri ucapannya, selain waktu diperuntukkan kepada MP Ayer Hitam itu juga sudah tamat, namun ia tidak dipedulikan Zhemin.

“Minta laluan sikit isu telur. Tadi dah hentam kerajaan, patut bagi ruang sikit untuk jawab. Tak boleh lepas hentam, nak lari.

“Kalau dah kritik, patut bagi ruang untuk jawab. Kenapa lari, takut?” soal Zhemin yang baharu pertama kali menjadi MP selepas menang Pilihan Raya Umum Ke-15 (PRU-15) dalam nada tinggi.

Kemarahan Zhemin itu mengundang sindiran dalam kalangan MP Perikatan Nasional yang mempersoalkan mengapa MP itu mahu bergaduh sedangkan beliau dan Ka Siong sama-sama dalam kerajaan.

Johari pula berulang kali meminta Zhemin duduk, namun MP Kampar itu tetap berdegil, sebelum Speaker Dewan rakyat memarahi Zhemin dan mengajarnya peraturan perbahasan di Dewan Rakyat.

“Kampar kena dengar saya. Saya baru puji Yang Berhormat kerana berhemah. Duduk sebab yang (akan) menjawabnya menteri. Bila menteri jawab nanti, Kampar boleh tanya menteri. Itu peraturannya.

“Jadi (kamu selaku) orang baharu duduk, belajar dulu… Kampar, duduk,” katanya.


Lokman Adam bebas tuduhan sebar berita palsu berkait Covid-19, vaksin

Mahkamah Sesyen Kuala Lumpur hari ini melepas dan membebaskan Ahli Majlis Kerja Tertinggi (MKT) UMNO, Datuk Lokman Noor Adam atas dua tuduhan termasuk menyebarkan berita palsu mengenai Covid-19 dan vasksin, dua tahun lalu.

Menurut Hakim Nor Hasniah Ab Razak, pihak pendakwaan gagal membuktikan kes prima facie terhadap Lokman Adam pada peringkat akhir kes pendakwaan.

“Pihak pendakwaan gagal mengasaskan satu kes prima facie terhadap tertuduh.

“Mahkamah memerintahkan tertuduh dibebaskan tanpa perlu dipanggil membela diri terhadap pertuduhan yang dihadapi dan wang jaminan dikembalikan,” katanya, lapor Sinar Harian.

Lokman diwakili peguam, Logen Eskander manakala pendakwaan dikendalikan Timbalan Pendakwa Raya, Datin Kalmizah Salleh.

Dalam pada itu, Lokman Adam berkata keputusan tersebut membuktikan beliau tidak salah dalam memberikan fakta.

“Keputusan ini memberi makna bahawa saya tidak menyalahi fakta ketika memberi keterangan.

“Saya ingin mengucapkan terima kasih kepada peguam dan hakim di atas keputusan ini,” katanya yang ditemui di luar mahkamah.

Pada 1 Oktober 2021, Lokman mengaku tidak bersalah atas pertuduhan menyebarkan berita palsu di Facebook berhubung kemasukan warga India menyebar Covid-19 dan kematian seorang pegawai polis akibat vaksin.

Mengikut kedua-dua pertuduhan, Lokman didakwa dengan niat menyebabkan kebimbangan kepada orang awam dengan menyebarkan berita tidak benar menggunakan profil ‘Lokman Adam’ di Facebook.

Ia menerusi rakaman audio visual berhubung dakwaan warga India memasuki Malaysia menerusi penerbangan dari Bangalore, India sebagai penyebab penyebaran Covid-19.

Selain itu, isu mengenai kematian pegawai polis, Asisten Komisioner Shahriman yang adalah Ketua Cawangan Khas Polis Pahang meninggal dunia beberapa saat selepas suntikan kedua vaksin.


PAS tidak akan tinggalkan Bersatu, kata Idris tepis spekulasi liar

Kedudukan PAS dalam Perikatan Nasional (PN) bersama dengan Bersatu akan dikekalkan, kata Datuk Idris Ahmad.

Naib Presiden itu menafikan spekulasi mendakwa PAS akan meninggalkan Bersatu yang dibuat pihak lawan hanya kerana menyokong Proklamasi Orang Melayu yang dicetuskan bekas Perdana Menteri, Tun Dr Mahathir Mohamad.

“Sebenarnya perkara itu sudah terjawab semalam dalam jamuan raya PAS Pusat yang dihadiri pimpinan tertinggi Bersatu, hanya Tan Sri Muhyiddin Yassin (Pengerusi PN) tidak dapat hadir kerana masalah kesihatan.

“Jadi persepsi yang dimainkan mengatakan seolah-olah PAS meninggalkan Bersatu sebab tak bawa sekali berjumpa Dr Mahathir tidak betul sama sekali,” katanya.

Jelasnya, proklamasi itu dibuat untuk menyatukan semua orang dan ia lebih bersifat individu berbanding gabungan politik.

“Ia boleh berjaya kerana ia bukan suatu gerakan politik, sebaliknya lebih kepada usaha menyatukan semua membabitkan individu termasuk mereka yang berbeza parti politik.

“Kita melihat bagaimana kerajaan dipimpin majoriti Melayu di Kelantan dan Terengganu yang tidak pernah berlaku penindasan atau diskriminasi kepada minoriti orang bukan Melayu.

“Perkara yang dicakapkan ini bukan retorik kerana ia ini berlaku di Kelantan walaupun sudah hampir 30 tahun, namun tidak timbul isu soal rasis atau penindasan terhadap bukan Melayu di negara kita,” katanya lagi.

Idris terdahulu menghadiri majlis Sambutan Hari Raya Aidilfitri Parlimen Larut di Dewan Astaka Batu Kurau hari ini.

Pada 3 Mei lalu, media melaporkan beberapa pemimpin PAS termasuk Presidennya, Tan Sri Abdul Hadi Awang menandatangani ‘Proklamasi Orang Melayu’ diterajui Dr Mahathir.

Idris turut memberikan jawapan sama ketika ditanya tanggapan sesetengah pihak yang mencetuskan persepsi bahawa pertemuan Abdul Hadi dengan Dr Mahathir akan menyebabkan penyokong PAS peringkat akar umbi terluka dengan sejarah yang pernah tercatat antara dua pemimpin berkenaan termasuk kejadian berdarah Peristiwa Memali 1985.

“Semalam dianggarkan hampir 50,000 pengunjung datang majlis raya kita walaupun peristiwa itu (Memali) berlaku di Kedah,” katanya.


EURO 2020: England bakal beraksi tanpa penyokong tegar

Kemenangan 2-0 ke atas Jerman Selasa lalu di Wembley membolehkan England melangkah menjadi antara lapan pasukan terakhir yang akan beraksi pada suku akhir kejuaraan EURO 2020, dalam situasi pandemik Covid-19 belum reda.

Namun, kegembiraan untuk berdepan satu lagi pasukan layak ke suku akhir dan dianggap mudah, Ukraine yang menundukkan Sweden 2-1 di Glassgow dua hari lalu, pudar apabila bakal beraksi tanpa penyokong tegarnya di Rom, Itali.

Ini susulan peraturan ketat kesihatan Itali yang mensyaratkan pengembara luar menjalani kuarantin lima hari apabila memasuki negara itu, sekali gus bakal menyulitkan penyokong England Ahad ini (waktu Malaysia).

Malah penyokong tegar ‘The Three Lions’ itu sudah dinasihatkan supaya tidak ke Itali kerana sekatan ketat Covid-19 yang dikenakan ke atas mereka.

Persatuan Bolasepak England (FA) layak memperoleh 2,560 tiket atau 16 peratus daripada sejumlah 16,000 penonton yang dibenar memasuki Stadium Olimpico di Rom pada aksi kalah mati itu.

FA berkata mereka akan bekerjasama dengan penganjur EURO 2020 dan kedutaan Britain di Rom untuk ‘memudahkan’ penjualan tiket kepada peminat England yang tinggal di Itali.

Kerajaan Britain juga menasihatkan peminat ‘The Three Lions’ tidak berkunjung ke Itali, sebuah negara yang diletakkan dalam ‘senarai amber’ Covid-19, yang memerlukan mereka dikuarantin selama 10 hari apabila pulang ke United Kingdom.

Britain menyaksikan peningkatan kes harian Covid-19 susulan penularan varian Delta yang pertama kali ditemui di India, walaupun berjaya dalam program imunisasinya. – Agensi


Zahid jawab dakwaan isu calon BN diminta sokong jadi PM

Presiden UMNO, Datuk Seri Ahmad Zahid Hamidi menepis dakwaan calon Barisan Nasional (BN) bagi Pilihan Raya Umum ke-15 (PRU15) diminta menandatangani surat menyokongnya jika UMNO-BN menang pada pilihan raya kali ini.

“Itu tipu,” katanya ringkas ketika ditemui pemberita di Kompleks Mahkamah Kuala Lumpur, hari ini lapor BH.

Beliau diminta mengulas dakwaan berkaitan perkara itu seperti dilaporkan portal berita, semalam.

Ketika disoal tentang kemelut dalaman berkaitan pemilihan calon BN bagi kerusi Parlimen Arau yang hangat diperkatakan sejak semalam, beliau enggan mengulas lanjut.

“Tunggu malam ini untuk jelaskan spekulasi,” katanya.

Kemelut dalaman UMNO dilihat semakin memuncak selepas penyandang Parlimen Arau, Datuk Seri Shahidan Kassim dalam kenyataan ringkas di Facebooknya malam tadi mengesahkan tidak dicalonkan dan serentak itu bekas Menteri Besar Perlis itu menutup semua bilik gerakan BN di kawasan Parlimen Arau yang diwakilinya sejak 2013 lalu.

Sebelum ini Zahid sudah menafikan dakwaan beliau akan dilantik sebagai perdana menteri jika BN memenangi PRU-15 ini dengan menegaskan ia hanya usaha pihak tertentu untuk memecahbelahkan parti.

Penyandang Bagan Datuk itu juga mengulang ketetapan parti bahawa Datuk Seri Ismail Sabri kekal calon PM ke-10 bagi gabungannya itu.

BN dijangka mengumumkan senarai calon akhir malam ini.


Lelaki menyamar pegawai LHDN tipu guru wanita hampir RM400,000

Seorang guru wanita kerugian hampir RM400,000 akibat diperdaya sindiket Macau Scam selepas mangsa menerima panggilan seorang lelaki mendakwa pegawai Lembaga Hasil Dalam Negeri (LHDN) sejak pertengahan bulan lalu.

Guru berusia 36 tahun itu dikatakan terbabit dengan kegiatan penyeludupan dadah dan pengubahan wang haram, justeru, bagi membersihkan namanya daripada dakwaan itu, mangsa sanggup membuat pinjaman bank.

Ketua Jabatan Siasatan Jenayah Komersial (JSJK) Negeri Sembilan Superintendan Aibee Ab Ghani berkata mangsa diperdaya sejak 15 Mac lalu dan hanya menyedari ditipu pada Isnin lalu.

“Ketika berada di rumahnya di Nilai pada 15 Mac lalu, mangsa menerima panggilan telefon daripada nombor 012-7947774 dan bercakap dengan seorang lelaki memperkenalkan diri sebagai Zulhairi Mohamad Zaini daripada LHDN.

“Lelaki itu memaklumkan guru wanita berkenaan ada tunggakan cukai berjumlah RM38,000,” katanya dalam kenyataan.

Aibee berkata, mangsa kemudian disambungkan ke Ibu Pejabat Polis Kontinjen (IPK) Kelantan dan bercakap dengan seorang lelaki mengaku Sarjan David.

Katanya, Sarjan David memaklumkan kononnya berdasarkan semakan terhadap maklumat, mangsa didapati terbabit kes penyeludupan dadah dan bersekongkol dengan seorang lelaki bagi kes pengubahan wang haram.

“Mangsa disambung pula kepada Inspektor Richard dan pada masa sama, inspektor itu menghantar waran tangkap melalui WhatsApp dan meminta mangsa memberikan kerjasama.

“Mangsa kemudian bercakap dengan wanita dikenali sebagai Asisten Komisioner Wan Amina yang mengesahkan mangsa kononnya diburu.

Guru terbabit diminta membuat transaksi RM39,800 ke satu akaun tidak dikenali, kononnya bagi membersihkan namanya, selain bagi menjalankan siasatan wang mangsa sama ada daripada sumber bersih atau haram. Mangsa memindahkan wang pada hari sama,” katanya.

Aibee berkata, mangsa juga difahamkan memberikan maklumat akaunnya kepada sindiket sebagai satu daripada prosedur siasatan.

Beliau berkata, pada 18 April lalu, mangsa membuat semakan baki akaunnya dan mendapati wang lebih RM300,000 lesap dan sedar dirinya ditipu. Jumlah keseluruhan kerugian dialami mangsa adalah RM394,358.

“Mangsa ada membuat pinjaman peribadi daripada tiga institusi perbankan kredit bagi menyelesaikan masalah dihadapinya seperti dakwaan sindiket.

“Sebenarnya mangsa percaya panggilan diterima daripada agensi kerajaan yang sah menyebabkan dia mengambil masa sehingga sebulan sebelum tersedar diperdaya dan membuat laporan polis pada 21 April lalu di Balai Polis Nilai dan siasatan dibuat mengikut Seksyen 420 Kanun Keseksaan,” katanya.


Kumulatif kes lebih 1 juta, doktor pula mahu mogok

Tatkala sekumpulan doktor merancang mengadakan mogok umum di seluruh negara esok dan tidak mahu bekerja sepanjang hari itu, jangkitan Covid-19 sejak kes pertama mula dikesan di negara ini Mac tahun lalu, kini melangkau lebih satu juta.

Angka ini muncul setelah 17,045 jangkitan baharu direkodkan di seluruh negara dalam tempoh 24 jam sehingga 12 tengah hari tadi, sekali gus menjadi yang tertinggi setakat ini pernah dicatatkan.

Ketua Pengarah Kesihatan, Tan Sri Dr Noor Hisham Abdullah dalam kenyataan hari ini berkata Lembah Klang yang merangkumi Selangor, Kuala Lumpur dan Putrajaya menjadi penyumbang utama dan tertinggi kepada keseluruhan kes dalam tempoh itu dengan 10,595 kes.

Selangor terus merekodkan jangkitan tertinggi sebanyak 8,500 kes diikuti Kuala Lumpur 2,045 kes dan Putrajaya 50 kes.

Berdasarkan rekod dikeluarkan Kementerian Kesihatan (KKM) hari ini Kedah merekodkan lonjakan membimbangkan apabila 1,216 individu disahkan dijangkiti Covid-19 dalam tempoh itu.

Rekod itu juga menunjukkan 10 negeri dan wilayah mencatatkan lonjakan sehinggakan Perlis turut mencatatkan 10 kes baharu Covid-19.

Data 25 Julai 2021


Klip audio tular, Zahid hanya arah pegawai lapor polis

Datuk Seri Ahmad Zahid Hamidi mengarahkan pegawainya supaya membuat laporan polis berhubung satu klip audio tular perbualan antara Presiden UMNO itu dengan Presiden PKR Datuk Seri Anwar Ibrahim hari ini.

Zahid menafikan suara dalam klip audio tersebut dan mendakwa perbualan dengan Anwar selepas Perhimpunan Agung UMNO 2020 (PAU) baru-baru ini tidak pernah berlaku.

“Saya menafikan sekeras-kerasnya mengenai adanya perbualan sebagaimana dalam audio rakaman tersebut, malah ingin ditegaskan tiada sebarang perbualan antara saya dengan Datuk Seri Anwar (Ibrahim) selepas Perhimpunan Agung UMNO baru-baru ini,” katanya dalam satu kenyataan.

Beliau juga melahirkan kekecewaan dan terkejut berhubung penularan audio itu dan mengarahkan pegawainya untuk segera membuat laporan polis bagi mengenal pasti dalang ‘scheme of thing’ itu.

Beliau juga mendakwa tindakan menyebarkan klip audio perbualan berkenaan adalah percaturan politik jahat dan jijik yang membuktikan wujud usaha berterusan untuk melemah dan menghancurkan UMNO.

“Saya percaya lebih banyak lagi permainan keji seperti ini akan dilakukan untuk terus meremehkan dan memusnahkan UMNO.

“Sebagai Presiden UMNO, saya tidak akan sesekali mencabuli apatah lagi membelakangi apa jua ketetapan yang telah diputuskan oleh Majlis Kerja Tertinggi UMNO dan Perhimpunan Agung UMNO (PAU),” katanya.

Agenda Daily hari ini mendedahkan satu klip audio suara mirip Anwar dan Zahid sedang berbincang strategi politik ketika PAU baru-baru ini.

Perbualan antara Presiden PKR dengan Presiden UMNO itu sangat mesra dengan kedua-dua mereka saling bertukar-tukar pandangan berhubung ucapan para perwakilan UMNO semasa PAU berlangsung.


Ringgit merudum ke paras terendah sejak 24 tahun berbanding dolar AS

Ringgit hari ini (7 September 2022) dibuka pada paras terendah berbanding dolar AS sejak krisis kewangan Asia pada 1998, apabila lebih ramai pelabur beralih ke tempat selamat berikutan prospek ekonomi global yang tidak menentu.

Pada jam 9.01 pagi, mata wang tempatan jatuh kepada 4.5010/5035 berbanding dolar AS daripada penutupan Selasa pada 4.4970/4500, lapor Bernama

Peniaga ActivTrades Dyogenes Rodrigues Diniz berkata pasaran lebih tidak menentu daripada biasa baru-baru ini disebabkan ketegangan yang semakin memuncak antara Russia dan Barat, susulan keputusan Moscow untuk memotong bekalan gas ke Eropah selama-lamanya.

“Dalam pada itu, data indeks pengurus pembelian (PMI) Bukan Pembuatan ISM Amerika Syarikat (AS) bagi Ogos mencatatkan bacaan yang jauh lebih tinggi daripada jangkaan, yang meningkatkan tekanan belian untuk dolar AS yang telah berada di pasaran. aliran menaik dalam beberapa bulan yang lalu.

“Dengan data yang menunjukkan inflasi tinggi dan pengangguran rendah di AS, ramai yang menjangkakan Rizab Persekutuan AS mengekalkan trajektori menaik semasa apabila ia melibatkan kadar faedah, dengan kenaikan selanjutnya dijangka pada mesyuarat akan datang,” katanya dalam nota hari ini.

Sementara itu, ringgit didagangkan lebih tinggi berbanding sekumpulan mata wang utama.

Unit tempatan menambah nilai berbanding dolar Singapura kepada 3.1965/1987 daripada penutup Selasa pada 3.2021/2044, dan meningkat berbanding yen Jepun kepada 3.1451/1473 daripada 3.1741/1762 semalam.

Ringgit juga mengukuh berbanding pound Britain kepada 5.1671/1700 daripada 5.2156/2191 dan meningkat berbanding euro kepada 4.4515/4540 daripada 4.4759/4788 semalam.


PRN: PN sudah ada calon MB, poster boy di Selangor, Negeri Sembilan

Pengarah Pilihan Raya Perikatan Nasional (PN) Datuk Seri Muhammad Sanusi Md Nor berkata gabungan itu sudah memuktamadkan calon menteri besar atau “poster boy” di Selangor dan Negeri Sembilan untuk menghadapi Pilihan Raya Negeri (PRN), tidak lama lagi.

Menteri Besar Kedah itu bagaimanapun tidak mendedahkan calon berkenaan yang sepatutnya dilantik dalam kalangan pemimpin Bersatu seperti diumumkan Pengerusi PN, Tan Sri Muhyiddin Yassin pada 12 Mac lalu.

“PN dah ada calon menteri besar di Selangor dan Negeri Sembilan iaitu calon ‘poster boy’ kita. Kita akan ketengahkan calon menteri besar kita.

“Kita dah siap sedia berjuang dan pertahankan negeri (pimpinan) kita serta akan ambil negeri Pakatan Harapan (PH),” katanya menurut laporan Sinar.

Selangor, Negeri Sembilan dan Pulau Pinang ditadbir PH manakala Kedah, Kelantan serta Terengganu dikuasai PN menerusi PAS.

Sebanyak 245 kerusi Dewan Undangan Negeri (DUN) akan dipertandingkan dalam PRN itu iaitu 56 kerusi di Selangor; Kelantan (45); Pulau Pinang (40); Negeri Sembilan serta Kedah masing-masing 36 kerusi; dan Terengganu (32).

Pada 17 Mac lalu, Ketua Bersatu Selangor, Datuk Abdul Rashid Asari berkata Majlis Pimpinan Tertinggi (MPT) Bersatu memutuskan tidak menamakan siapa individu dijadikan “poster boy” dalam menghadapi PRN Selangor.

Sebelum itu, timbul desas-desus bekas Menteri Besar Selangor, Datuk Seri Mohamed Azmin Ali; Naib Presiden Bersatu Datuk Dr Radzi Jidin dan Rashid yang dilantik penyelaras PRN negeri itu sebagai calon menteri besar.


Walau diberi kata dua PAS masih harap UMNO, Bersatu bekerjasama

Walaupun menyedari UMNO telah memberi kata dua berhubung kerjasama menghadapi Pilihan Raya Umum Ke-15 (PRU-15) akan datang, PAS masih berharap penyatuan semula UMNO dan Bersatu dapat direalisasikan demi mempertahankan kepemimpinan Melayu Islam dan Bumiputera di negara ini.

Presiden PAS Tan Sri Abdul Hadi Awang berkata perpaduan gabungan parti terbesar Melayu Islam itu perlu diteruskan pada PRU-15 setelah mengambil kira kejayaan kerajaan Perikatan Nasional (PN) sebelum ini.

“PAS sangat mengharapkan supaya perpaduan yang berjaya diusahakan sehingga dapat menubuhkan kerajaan campuran PN bersama parti-parti dari Sabah dan Sarawak, bergabung bagi mempertahankan kepimpinan Melayu Islam dan Bumiputera.

“Hasil gabungan ini telah berjaya menjatuhkan Pakatan Harapan (PH) dan menubuhkan sebuah kerajaan campuran PN,” katanya menerusi kenyataan di Facebooknya hari ini.

Sebelum ini, Presiden UMNO Datuk Seri Ahmad Zahid Hamidi memberi kata dua kepada PAS sama ada memilih BN atau PN untuk meneruskan kerjasama politik menghadapi PRU-15.

UMNO juga memberi tiga syarat kepada PAS ialah:

Mengulas lanjut, Ahli Parlimen Marang itu berkata apabila UMNO mengajak PAS untuk berkumpul di Pusat Dagangan Dunia (WTC) di ibu negara, dan ditubuhkan gabungan Muafakat Nasional (MN) dengan persetujuan yang ditandatangani bersama piagamnya.

“Kemudian bersetuju dimasukkan juga parti Bersatu ke dalam gabungan MN. Maka, tiada sebab yang munasabah untuk merungkainya dan menasakhkan keputusan yang telah dimeteraikan kepada gabungan yang hanya terhad kepada UMNO dan PAS sahaja, setelah ada dalam kalangan UMNO menolak Bersatu atau kalangan Bersatu menolak UMNO,” katanya.

Menurutnya PAS tetap mempertahankan konsep wasatiyyah dengan berada di tengah-tengah gelanggang pertembungan yang mahu merungkaikan kejayaan bersama menyelamatkan kerajaan PN, setelah bersama-sama berjaya khususnya dalam keadaan bencana alam (Covid-19) dengan menyingkirkan kerajaan PH yang sebenarnya gagal disebabkan krisis dalamannya.

“Selain itu, diharapkan juga kepada parti bukan Islam yang tidak ekstrem dan menolak PH yang berideologi pragmatik dan liberal yang tidak boleh menyelamatkan negara dan masyarakat majmuk di negara ini,” kata Abdul Hadi lagi.

Katanya, PAS akan terus teguh dengan penyelesaian politik berpandukan perintah Allah SWT sebagaimana termaktub di dalam al-Quran.

“PAS tetap memilih konsep ini (wasatiyah) berpandukan perintah Allah SWT dalam al-Quran walaupun berulang kali rebah dan bangun, malah lebih banyak masa mengalami kekalahan dalam pilihan raya daripada memperoleh kemenangan.

“Perkara ini berlaku kerana PAS percaya bahawa penyelesaian selain daripada Islam pasti akan gagal dan manusia tidak boleh ditipu selama-lamanya,” katanya.


Mangsa maut dirempuh lori bawah jambatan lebuh raya dikenal pasti

Dua maut manakala enam lagi cedera dalam kemalangan melibatkan sebuah lori dan sembilan motosikal di bawah jejambat KM92.8 Lebuhraya Utara Selatan arah Selatan, dekat Sungai Petani hari ini.

Ketua Polis Daerah Kuala Muda Asisten Komisioner Adzli Abu Shah berkata kedua-dua mangsa yang maut dalam nahas pukul 2.40 petang itu dikenali sebagai Mohd Amirul Ismail, 28, dan Muhammad Khairul Azwan Maula Hashim, 31 tahun.

“Sebelum kejadian, penunggang motosikal sedang berteduh di bawah jejambat kerana hujan lebat. Kesemua mangsa meletakkan motosikal mereka di lorong kecemasan secara dua barisan dan mereka berada di sisi motosikal masing-masing.

“Secara tiba-tiba, sebuah lori yang dinaiki dua lelaki berumur 28 tahun yang bergerak dilorong kiri telah datang merempuh kesemua mangsa dari arah belakang,” katanya dalam satu kenyataan malam ini seperti dilapor Bernama.

Beliau berkata akibat pelanggaran itu, dua mangsa itu yang mengalami kecederaan parah pada bahagian kepala meninggal dunia di tempat kejadian, enam lagi cedera manakala tiga lagi individu termasuk pemandu dan kelindan lori tidak mengalami sebarang kecederaan.

“Mangsa yang maut telah dibawa ke Unit Forensik Hospital Sultan Abdul Halim (HSAH), Sungai Petani untuk proses bedah siasat selepas ujian saringan Covid-19 diperolehi. Kesemua mangsa yang cedera juga telah dihantar ke hospital yang sama untuk rawatan lanjut.

Pemandu dan kelindan lori telah ditahan dan pemohonan reman akan dibuat esok. Ujian saringan air kencing dan alkohol terhadap mereka juga telah dilakukan dan didapati kedua-dua mereka bebas dari pengambilan dadah dan alkohol,” katanya.

Adzli berkata kes disiasat mengikut Seksyen 41(1) Akta Pengangkutan Jalan 1987.


Selepas nama tak dicalon UMNO, NGO desak Najib dilantik PM interim

Sebuah pertubuhan bukan kerajaan (NGO) mahu Datuk Seri Najib dilantik sebagai Perdana Menteri interim selepas UMNO tidak mencalonkan namanya untuk dipertimbangkan kepada Istana Negara.

Kumpulan NGO tersebut, Pertubuhan Sahabat Ulul Amri Malaysia tersebut bukan sahaja mencalonkan nama Najib tetapi juga memohon diberikan pengampunan Diraja kepada bekas Perdana Menteri tersebut yang berdepan banyak pertuduhan di mahkamah.

Difahamkan NGO tersebut akan menyembah maklum permohonan pengampunan Diraja ke atas Najib kepada pihak Istana Negara pagi tadi dan menjemput pengamal media untuk membuat liputan berhubung langkah tersebut.

Pengerusinya Syed Muhammad Imran S N Syed Abdul Aziz berkata tindakan tersebut bertujuan untuk menyelamatkan negara yang sedang berdepan krisis politik dan mempunyai pengalaman memimpin negara.

“Ini peluang untuk selamatkan Malaysia,” katanya dipetik sebuah portal.

Tindakan UMNO yang tidak mencalonkan Najib sebagai calon Perdana Menteri menyebabkan kumpulan itu bertindak mengambil inisiatif sendiri.

Najib sebelum ini didapati bersalah atas tuduhan salah guna kuasa, pecah amanah jenayah dan pengubahan wang haram melibatkan dana RM42 juta daripada syarikat kerajaan SRC International Sdn Bhd.

Najib merayu terhadap sabitan itu di Mahkamah Persekutuan.

Najib juga berdepan perbicaraan lain melibatkan dana 1Malaysia Development Berhad (1MDB), pertuduhan meminda laporan audit berkaitan 1MDB selain tuntutan cukai RM1.69 billion daripada Lembaga Hasil Dalam Negeri (LHDN).

14 MP UMNO termasuk Najib diketuai Presiden UMNO, Datuk Seri Ahmad Zahid Hamidi sedang merancang bersama blok pembangkang diketuai Datuk Seri Anwar Ibrahim, serta parti kecil lain yang cuba menumbangkan kerajaan Perikatan Nasional (PN) pimpinan Tan Sri Muhyiddin Yassin ketika ini.

Setelah beberapa kali gagal untuk menumbangkan kerajaan PN, kumpulan Zahid dan Anwar dilaporkan mengutus surat terbaharu kepada Yang di-Pertuan Agong mendakwa Muhyiddin tidak mempunyai majoriti.

Sebelum ini Yang di-Pertuan Agong sudah memperkenankan rancangan Muhyiddin untuk mengemukakan usul percaya terhadap kepimpinan beliau bagi membuktikan keabsahannya sebagai Perdana Menteri yang memiliki majoriti Parlimen.

Usul itu dijangka dibentangkan pada sidang Dewan Rakyat yang bakal bermula 6 September ini.


Akar umbi UMNO bengang Asyraf Wajdi jadi calon Parlimen Gerik

Ramai akar umbi UMNO dan penyokong Barisan Nasional (BN) Gerik, Perak, marah setelah Timbalan Ketua UMNO Bahagian Pasir Puteh, Kelantan, Datuk Asyraf Wajdi Dusuki diangkat sebagai calon bagi kerusi Parlimen mereka dalam Pilihan Raya Umum Ke-15 (PRU-15), pada 19 November ini.

Sebaliknya, akar umbi UMNO dan BN Parlimen berkenaan mempertikaikan apa kurangnya jika pimpinan parti memilih anak tempatan untuk mewakili tempatnya sendiri, bukannya membawa orang luar atau ‘calon payung terjun’.

Asyraf Wajdi beralih ke kerusi Parlimen Gerik yang dianggap sebagai kubu kuat BN selepas tewas pada PRU-14 ketika bertanding di Parlimen Pasir Puteh kepada calon PAS, Datuk Nik Zawawi Salleh.

Untuk rekod, kerusi Gerik kosong sejak November 2020 berikutan penyandangnya sebelum ini Datuk Hasbullah Osman meninggal dunia akibat serangan jantung.

Kekecewaan dan kemarahan itu diluahkan menerusi satu klip video tular yang memperlihatkan akar umbi UMNO Gerik bersama kain rentang tertulis ‘menolak calon luar’ di samping menzahirkan rasa ketidakpuasan hati dengan keputusan pucuk pimpinan tertinggi UMNO.

Seorang individu dalam video itu yang mendakwa sebagai Naib Ketua UMNO Bahagian itu berkata, beliau langsung tidak dihubungi oleh mana-mana pimpinan teratas mengenai calon yang dipilih (Asyraf Wajdi) biarpun bahagian itu dikatakan menamakan 13 calon untuk dipilih sebagai calon.

“Saya Naib Ketua UMNO Bahagian langsung tidak dihubungi macam mana saya hendak menjawab dengan ahli-ahli UMNO yang lain. Saya bukan hendak menghasut tetapi ini adalah ketetapan kita, nak ingatkan (supaya) tolak calon luar.

“Mengapa tidak pilih (kalangan) kita, apa kurangnya kita (calon tempatan)? Ini tempat kita, ini budaya kita, ini calon kita, betul?.

“Bukan nak menghasut tetapi penat dengan permainan ini. Kami tak sanggup dijadikan sebagai ‘tikus makmal walaupun dalam pilihan raya sebelum ini sekali pun kami di Gerik tidak pernah gagal, ” katanya dalam video itu.

Sebelum ini, Pengerusi BN Perak, Datuk Seri Saarani Mohamad mengumumkan bahawa tiada calon payung terjun BN di Perak termasuk dengan menafikan Asyraf Wajdi yang juga Timbalan Ketua Bahagian UMNO Bahagian Pasir Puteh, Kelantan diletakkan di kerusi Parlimen Gerik.


Kes baharu semalam kekal bawah 3,000, enam kematian dicatat

Kementerian Kesihatan (KKM) memaklumkan sebanyak 2,863 jangkitan baharu Covid-19 direkodkan dalam tempoh 24 jam semalam, Isnin (8 Ogos 2022), berbanding 2,728 kes pada Ahad.

Jumlah itu menjadikan kumulatif positif Covid-19 sejak Januari 2020 hingga semalam meningkat kepada 4,711,415 kes, dengan 4,631,508 pesakit telah pulih, termasuk 4,752 yang sembuh semalam.

Daripada jumlah itu, 1,931 kes Covid-19 melibatkan penerima vaksin dos penggalak; 582 kes (individu lengkap dua dos); 325 (individu tidak divaksinasi); dan 25 kes membabitkan individu yang menerima satu dos.

Sehingga semalam kes aktif turun kepada 43,875 kes berbanding 45,770 yang dicatat pada Ahad, dengan seramai 41,996 pesakit masih menjalani kuarantin di rumah (44,159 pada Ahad), dan 34 ditempatkan di Pusat Kuarantin dan Rawatan Covid-19 (30 pada Ahad).

Sementara itu, seramai 1,790 pesakit dirawat di hospital, meningkat berbanding 1,529 pada Ahad, manakala 55 pesakit dimasukkan ke unit rawatan rapi (52 pada Ahad), dengan 38 daripadanya memerlukan alat bantuan pernafasan (36 pada Sabtu).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Sementara itu, KKM juga memaklumkan seramai enam pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau kes brought in death (BID).

Susulan itu, jumlah kematian akibat Covid-19 sejak wabak itu melanda negara pada Januari 2020 hingga semalam kini meningkat kepada 36,032 kes, termasuk 7,656 kes kematian di luar fasiliti kesihatan.

Tiga daripada kes kematian itu dilaporkan di Perak, dan masing-masing satu di Kedah, Sabah dan Selangor.


30 peratus calon muda dipilih BN pada PRN Johor, berpeluang menang besar

Barisan Nasional (BN) bakal menampilkan sekurang-sekurangnya 30 peratus calon daripada golongan muda pada Pilihan Raya Negeri (PRN) Johor.

Pengerusi BN Johor Datuk Hasni Mohammad optimis langkah itu dapat meningkatkan peluang BN untuk memenangi PRN kelak, menurut laporan Bernama.

“Saya melihat secara umum Johor mempunyai jumlah muka baharu yang ramai termasuk calon muda di bawah 40 tahun.

“Sekurang-kurangnya 30 peratus (yang akan bertanding) adalah calon muda,” katanya kepada pemberita selepas majlis Apresiasi Penyumbang Sektor Agromakanan Negeri Johor 2022 di sini hari ini.

Hasni berkata senarai penuh 56 calon BN kini di peringkat akhir untuk dimuktamadkan dan bakal diumum pada Khamis ini (24 Feb).

Sebelum ini, Ketua Pemuda BN Datuk Dr Asyraf Wajdi Dusuki dilaporkan berkata lebih 15 calon Pemuda BN ditawarkan kepada pucuk pimpinan parti untuk dipertimbangkan sebagai calon pada PRN Johor.

Sementara itu, Hasni berkata kerajaan negeri sedang menggubal Dasar Agro Makanan Negeri Johor 1.0 bagi tujuan meningkatkan pengeluaran makanan seterusnya menambah bilangan pengusaha terlibat dalam pengeluaran makanan.

Beliau berkata ketika sektor lain menunjukkan penguncupan mendadak akibat pandemik COVID-19, sektor agromakanan mencatatkan pertumbuhan sehingga 3.1 peratus.

“Selain daripada memberi tumpuan kepada sektor ini sebagai impetus ekonomi baharu, kerajaan negeri juga sedang dalam peringkat akhir penggubalan Dasar Agromakanan Negeri Johor 1.0,” katanya.


Cadangan perkenal GST, rakyat sudah terhimpit sekarang: Hadi

Kerajaan perlu mengambil kira semua aspek dan membuat pertimbangan sewajarnya jika ingin melaksanakan semula sistem cukai barang dan perkhidmatan (GST).

Presiden PAS Tan Sri Abdul Hadi Awang berkata sebarang keputusan yang diambil kelak perlu mengambil kira kebajikan rakyat terutama golongan berpendapatan rendah, lapor Bernama.

“Jangan kenakan cukai terhadap barangan asasi…rakyat sudah terhimpit dengan pelbagai kenaikan kos hidup yang berlaku sekarang.

“Pertimbangkan ia dengan cara yang saksama iaitu kesannya terhadap bebanan rakyat dan tanggungjawab (yang perlu dilakukan) kerajaan,” katanya kepada pemberita selepas menyampaikan kuliah mingguan di Masjid Rusila di Marang, hari ini

Rabu lepas, Perdana Menteri Datuk Seri Ismail Sabri Yaakob dalam wawancara khas bersama kumpulan media, Nikkei Asia di Tokyo berkata kerajaan tidak menolak kemungkinan untuk mengembalikan GST.

Ia sebagai satu cara efektif menambah pendapatan negara bagi menangani kenaikan inflasi dan kos sara hidup rakyat selain GST dilihat mampu mengembangkan pendapatan asas negara.


Boleh guna teknologi untuk berhubung, tak perlu ziarah, kata Mufti Pulau Pinang

Umat Islam digesa memanfaatkan kemajuan teknologi untuk berhubung antara satu sama lain semasa Hari Raya Aidilfitri dan mengelak daripada menziarahi ke rumah sanak saudara kerana dibimbangi akan menjadi punca penularan Covid-19, kata Mufti Pulau Pinang, Datuk Seri Dr. Wan Salim Wan Mohd. Noor.

Wan Salim berkata amalan untuk mengeratkan silaturahim ketika Hari Raya Aidilfitri tidak hanya terhad kepada amalan ziarah sahaja, sebaliknya boleh menggunakan teknologi yang canggih untuk berhubung antara satu sama lain semasa Hari Raya nanti.

“Kemajuan peralatan komunikasi dan teknologi maklumat zaman kini memudahkan ahli-ahli keluarga dan kenalan berhubung antara satu sama lain,” katanya dipetik Utusan Malaysia.

Jelasnya lagi, para ulama di negara-negara Asia Barat juga telah memfatwakan tanpa menziarahi ibu bapa dalam tempoh penularan wabak sekarang tidak dianggap menderhaka terhadap kedua-duanya.

“Malah, sebaliknya Islam tidak mengharuskan penganutnya mendedahkan diri sendiri, anak-anak dan anggota keluarga kepada bahaya termasuk jangkitan penyakit.

“Menziarah ibu bapa dan keluarga dalam suasana sebegini boleh menyebabkan penyakit berpindah kepada mereka,” katanya lagi.

Beliau juga berkata tindakan umat Islam melanggar peraturan prosedur operasi standard (SOP) dan cuba merentas negeri yang dilaksanakan bagi mencegah Covid-19 juga berdosa dan menjadi satu jenayah syarak.

“Perlu diingatkan agama Islam amat prihatin terhadap kesihatan awam dan menggalakkan diambil langkah-langkah pencegahan sebagai cara paling berkesan dalam menyekat merebaknya sesuatu penyakit atau membatasinya dalam kawasan tertentu sahaja,” katanya dipetik Utusan Malaysia.

Perdana Menteri Tan Sri Muhyiddin Yassin semalam mengumumkan pelaksanaan PKP di seluruh negara susulan kebimbangan peningkatan jangkitan kes Covid-19 yang boleh mencetuskan krisis nasional kepada negara.

Tarikh kuat kuasa bagi larangan-larangan dan arahan-arahan lain bermula pada 12 Mei hingga 7 Jun 2021.


Tak pulangkan kereta rasmi, polis sita kereta bekas exco Melaka

Kereta rasmi jenis Camry yang digunakan bekas exco kerajaan Melaka, Datuk Norhizam Hassan Baktee disita pihak polis di sebuah kondominium di Jalan Tun Perak, Melaka semalam.

Ketua Polis Melaka, Datuk Abdul Majid Mohd Ali mengesahkan tindakan tersebut diambil susulan laporan oleh Pejabat Setiausaha Kerajaan Negeri pada 11 Oktober dan pihaknya membuat rampasan pada jam 1.20 pagi di tempat letak kereta kondominium itu.

Katanya, tindakan itu dibuat selepas Ahli Dewan Undangan Negeri (ADUN) Pengkalan Batu itu yang pada mulanya berjanji untuk memulangkan kenderaan tersebut gagal menunaikan janjinya.

“Siasatan awal mendapati satu surat arahan untuk memulangkan kenderaan tersebut dikeluarkan oleh ketua penolong setiausaha kanan kerajaan negeri pada 5 Oktober lalu dan diserahkan kepada pegwai khas Norhizam.

“Siasatan awal mendapati satu surat arahan untuk memulangkan kenderaan tersebut dikeluarkan oleh ketua penolong setiausaha kanan kerajaan negeri pada 5 Oktober lalu dan diserahkan kepada pegawai khas Norhizam.

“Ekoran laporan itu, pihak Jabatan Siasatan Jenayah Komersial, Ibu Pejabat Polis Kontinjen (IPK) negeri membuka kertas siasatan di bawah Seksyen 403 Kanun Keseksaan iaitu kesalahan menyalahgunakan harta secara tidak jujur,” katanya pada sidang media hari ini.

Seksyen 403 Kanun Keseksaan membawa hukuman penjara enam bulan sehingga lima tahun dan sebat serta denda, jika sabit kesalahan.

Menurut Abdul Majid lagi, setakat ini seramai lima saksi yang terdiri daripada kakitangan pejabat Setiausaha Kerajaan Negeri sudah dirakam percakapan bagi membantu siasatan.

Pada 4 Oktober lalu, Norhizam antara empat ADUN yang menarik sokongan terhadap kerajaan negeri pimpinan Ketua Menteri Datuk Seri Sulaiman Md Ali.

Tiga yang lain adalah bekas Datuk Seri Idris Haron (ADUN Sungai Udang) dan Datuk Noor Azman Hassan(ADUN Pantai Kundor), Datuk Noor Effandi Ahmad (ADUN Teluk Mas).

Semua Exco Melaka menggunakan kenderaan rasmi Toyota Camry.


20 peratus individu pulang dari Thailand positif ganja: Laporan

Polis mendedahkan hampir 20 peratus rakyat Malaysia yang pulang dari Thailand dikesan positif ganja hasil saringan rambang di pintu masuk sempadan di Wang Kelian dan Padang Besar.

Angka berkenaan diperoleh berdasarkan saringan rambang ke atas 71 rakyat Malaysia yang baharu pulang dari negara jiran yang menghalalkan penggunaan ganja bukan untuk rekreasi sejak 9 Jun lalu.

Daripada 71 orang yang disaring itu 12 individu positif ganja, menurut laporan Utusan.

Ketua Polis Perlis Datuk Surina Saad berkata dalam Op Tapis Sempadan di pos kawalan di dua pintu masuk itu pada 23 hingga 23 Julai lalu, polis melakukan 96 pemeriksaan dengan 71 daripadanya menjalani saringan ujian air kencing dan 12 individu didapati positif dadah.

Katanya, sepanjang tahun ini pula, sebanyak 1,612 ditahan membabitkan 1,561 warga tempatan dan 51 warga asing.

Justeru, beliau mengingatkan mana-mana rakyat Malaysia dengan sengaja cuba dan mengambil dadah atau apa-apa produk berkaitan ganja yang menyebabkan khayal akan didakwa mengikut Akta Dadah Berbahaya 1952.

“Individu yang membawa masuk produk berasaskan ganja juga merupakan kesalahan di bawah akta yang sama dan akan dituduh memiliki dadah atau mengedar dadah jika dalam kuantiti yang besar,” katanya.

Memetik tinjauan akhbar itu pula ramai pelancong Malaysia berpusu-pusu ke Thailand, khususnya bandar utama berhampiran sempadan Malaysia – Thailand, Hatyai, sempena musim cuti sekolah ketika ini.

Malah sejak Sabtu lalu, pintu sempadan di Padang Besar sesak dengan orang ramai yang ingin berkunjung ke negara jiran itu.

Mengulas lanjut, Surina dipetik sebagai berkata kandungan ‘Delta- 9-tetrahydrocannabinol’ atau THC iaitu kandungan dadah dalam ganja boleh berada dalam badan seseorang individu itu lebih seminggu atau beberapa hari dan ia bergantung kepada badan mereka.

“Oleh itu, nasihat saya jangan ambil dadah atau produk dadah semasa berada di luar negara. Berhati-hati dengan sampel makanan di negara yang kita lawati, kemungkinan ia adalah produk daripada ganja atau dadah jenis lain,” katanya.

Seterusnya Surina berkata, pelancong tempatan yang melawat negara luar yang memberi kebebasan pengambilan dadah perlu bertanggungjawab mengenainya.

Katanya, adalah sukar untuk mengambil ujian saringan kepada semua pelawat negara-negara terbabit kerana akan wujud implikasi undang-undang melibatkan tangkapan ke atas orang ramai yang memasuki sempadan ekoran melawat negara yang ‘menghalalkan dadah’.

Menurutnya pihak berkuasa perlu mempunyai keraguan yang munasabah untuk menangkap dan meminta suspek melakukan ujian saringan air kencing.

“Mengambil urin secara rambang atas dasar keraguan bahawa seseorang itu baharu sahaja melawat negara yang menghalalkan dadah adalah tidak munasabah dan kemungkinan besar tindakan sivil akan diambil ke atas pihak berkuasa atas alasan salah guna kuasa.

“Namun semua pelancong yang baharu pulang perlu ingat bahawa dadah diambil boleh berada dalam badan untuk sesuatu tempoh dan jika ditangkap contohnya di pusat hiburan selepas beberapa hari pulang dari negara berkaitan, mereka masih boleh dianggap memasukkan dadah ke dalam diri sendiri sekiranya ujian saringan positif,” katanya.

Dalam pada itu, Surina memberitahu, pihaknya bukan hanya menjalankan atau mempergiatkan pemeriksaan selepas Thailand menghalalkan ganja, sebaliknya penguatkuasaan dilakukan berterusan.

Katanya, perlu diingat kedudukan geografi Malaysia masih berdekatan dengan pusat pengeluaran dadah Asia Tenggara iaitu di segi tiga emas.

“Kita sentiasa berjaga-jaga dalam semua segi bukan sahaja pemeriksaan malah pengumpulan risikan dan kerjasama antarabangsa negara jiran. Pemeriksaan di sempadan negeri bukan bersifat ‘ad hoc’ atau sementara ia adalah penugasan strategik jangka masa panjang,” katanya.

Akhbar itu juga memetik pemangku Ketua Polis Kelantan Datuk Muhammad Zaki Harun sebagai berkata, pihaknya sentiasa memperketat kawasan sempadan dan menjalankan ujian saringan air kencing ke atas warga tempatan yang pulang dari Thailand sejurus selepas negara jiran membenarkan penggunaan ganja.

Bagaimanapun katanya, ujian saringan air kencing itu sudah lama dilakukan sebelum Thailand membenarkan penggunaan ganja.

“Selepas Julai kita perketatkan lagi dan ujian itu dilakukan di semua pintu masuk ke Malaysia. Kita buat secara rambang,” katanya.


Tiada pemain Israel dapat kelulusan beraksi di Terbuka Malaysia, kata BAM

Dakwaan yang tular dalam media sosial berhubung pemain Israel dibenarkan beraksi pada kejohanan Terbuka Malaysia 2021 dinafikan Persatuan Badminton Malaysia (BAM).

Persatuan badminton negara itu menegaskan tiada sebarang kelulusan diberikan kepada pemain dari negara Israel seperti yang ditularkan dan dasar negara sudah membuat ketetapan mengharamkan pemain dari negara tersebut.

“Tidak benar. Untuk pengetahuan, entri pemain-pemain ini tidak pernah diluluskan sejajar dengan dasar negara kita.

“Undian pula dibuat oleh pihak BWF (Persekutuan Badminton Dunia) berdasarkan laporan M&Q (Main and Qualifications) dan tidak pernah juga diluluskan,” kata BAM dalam kenyataan di akaun Facebook dan Twitter.

Terdahulu, tular di media sosial pasangan beregu campuran ibu-anak dari Israel, Misha Zilberman, 32, dan Svetlana Zilberman, 63, bakal menyertai Terbuka Malaysia, yang sebelum ini merupakan antara kejohanan yang menawarkan mata kelayakan ke Sukan Olimpik Tokyo pada Julai ini.

Menurut tangkap layar laman sesawang BWF yang ditularkan, pasangan nombor 141 dunia itu diundi menentang pasangan nombor tiga dunia Wang Yi Lyu-Huang Dong Ping dari China pada pusingan pertama.

Kejohanan yang dijadualkan dari 25 hingga 30 Mei di Axiata Arena, Bukit Jalil itu bagaimanapun ditunda ke satu tarikh yang akan diumumkan kelak berikutan peningkatan kes COVID-19 di seluruh dunia dan tidak lagi merupakan kejohanan menawarkan mata ke Olimpik.

Difahamkan, BAM telah menolak permohonan pasangan itu yang dibuat menerusi sebuah kelab pada bulan lepas kerana bertentangan dengan dasar negara tiada hubungan diplomatik dengan Israel.

Untuk rekod, Malaysia sebelum ini dibatalkan hak untuk menganjurkan Kongres FIFA 2017, yang turut menyaksikan pengundian tuan rumah Piala Dunia 2026 kerana tiada jaminan untuk mendapatkan visa perjalanan bagi delegasi dari Israel.

Pada awal 2019, Jawatankuasa Paralimpik Antarabangsa (IPC) pula melucutkan hak penganjuran Malaysia sebagai tuan rumah Kejohanan Renang Para Dunia 2019 yang dijadualkan di Kuching, Sarawak dari 29 Julai hingga 4 Ogos tahun sama kerana kerajaan Malaysia gagal memberi jaminan kepada perenang Israel.


Pemandu lawan arus langgar dua penunggang motosikal di SKVE

Polis menahan seorang lelaki India tempatan yang memandu melawan arah dan disyaki melanggar dua penunggang motosikal di Kilometer 30.1 Lebuhraya Lembah Klang Selatan (SKVE) menghala ke arah Bandar Saujana Putra, petang semalam.

Ketua Polis Kuala Langat Superintendan Ahmad Ridhwan Mohd Nor @ Saleh berkata lelaki berusia 42 tahun itu ditahan selepas dia mendapatkan rawatan ekoran kecederaan di bahagian kepala di Hospital Banting sekitar jam 4 petang semalam.

Ahmad Ridhwan berkata dalam kejadian pada kira-kira 2 petang semalam, pemandu Perodua Bezza itu terlebih dahulu melanggar seorang penunggang motosikal yang berhenti di lorong kecemasan berhampiran Hentian Rehat dan Rawat (RNR) Tanjung 12 SKVE.

“Selepas itu, pemandu kereta itu terus bergerak secara melawan arus di lorong kecemasan dan melanggar seorang lagi penunggang motosikal jenis Yamaha LC 135,” katanya dalam kenyataan hari ini memetik laporan Bernama.

Ahmad Ridhwan berkata susulan pelanggaran tersebut kedua-dua mangsa cedera di kaki dan tangan dan dihantar ke hospital yang sama untuk rawatan lanjut.

Saksi yang mempunyai maklumat mengenai kejadian itu diminta menghubungi pegawai penyiasat Inspektor Mazrol Mohd Din di talian 011-18539115 atau 03-31872222 dan kes disiasat mengikut Seksyen 42(1) Akta Pengangkutan Jalan 1987.

Terdahulu, tular klip video aksi lawan arus sebuah kereta Perodua Bezza menerusi video berdurasi 2.30 minit di laman sosial Facebook.


PRN12 Sarawak: GPS tawar 34 perkara dalam manifesto

Gabungan Parti Sarawak (GPS) malam ini melancarkan manifesto gabungan dalam menghadapi Pilihan Raya Negeri Ke-12 (PRN12) kali ini dengan menyenaraikan 34 tawaran terbaik kepada rakyat negeri itu.

Pengerusi GPS, Tan Sri Abang Johari Tun Openg memberi jaminan gabungan itu akan terus melaksanakan lebih banyak inisiatif bagi meningkatkan kemajuan, kemakmuran, kesejahteraan dan kegemilangan demi rakyat negeri ini.

Ketua Menteri Sarawak itu berkata, manifesto GPS adalah sangat komprehensif yang akan memperjuangkan hak Sarawak, menjamin hak rakyat, menjaga kebajikan rakyat dan membangunkan masa depan Sarawak.

“GPS telah menyediakan landasan yang kukuh untuk membangunkan Sarawak ke arah Sarawak Maju Berpendapatan Tinggi menjelang 2030.

“Pelbagai inisiatif telah dirancang dan sedang dilaksanakan untuk menjadikan Sarawak maju dan rakyatnya menikmati kemakmuran ekonomi serta pembangunan sosial yang inklusif dalam suasana alam sekitar yang mampan yang dipacu oleh data dan inovasi.

“Keupayaan GPS melaksanakan pelbagai program pembangunan untuk kepentingan rakyat jelas membuktikan bahawa kita mempunyai jentera pentadbiran yang mantap dan berhemah serta sistem tadbir urus kewangan yang baik, telus dan beramanah,” katanya pada Majlis Pelancaran Manifesto GPS di Pusat Konvensyen Borneo Kuching (BCCK) malam ini.

Abang Johari berkata kepimpinan GPS yang berpengalaman, berwibawa, mempunyai integriti yang tinggi dan rekod pencapaian yang cemerlang akan terus memberi perkhidmatan terbaik kepada rakyat Sarawak.

Sehubungan itu katanya, GPS memerlukan sokongan padu rakyat Sarawak dengan mengundi gabungan itu bagi memastikan negeri ini kekal stabil, makmur dan gemilang menjelang Sarawak Maju 2030.

Berikut adalah tawaran dalam Manifesto GPS:

1- Menjamin kestabilan dan autonomi politik Sarawak;

2- Mempertahan dan membela hak-hak Sarawak mengikut Perlembagaan Persekutuan, Perjanjian Malaysia 1963 (MA63), Perlembagaan Negeri Sarawak dan Undang-Undang Negeri Sarawak;

3- Menjamin hak kesaksamaan yang inklusif untuk semua rakyat Sarawak;

4- Mengiktiraf dan menjamin hak rakyat ke atas tanah Native Customary Right (NCR) dan Native Territorial Domain (NTD);

5- Menjadikan Sarawak maju dan berpendapatan tinggi menjelang 2030;

6- Merapatkan jurang pendapatan rakyat melalui pewujudan lebih banyak peluang pekerjaan;

7- Membasmi kemiskinan bandar dan luar bandar;

8 – Menyediakan lebih banyak Rumah Mampu Milik, Skim Pembesaran Kampung (SPK), Skim Penempatan Semula (SPS), Bantuan Pembinaan dan Baik Pulih Rumah Panjang;

9 – Memacu pembangunan ekonomi Sarawak melalui agenda ekonomi digital;

10- Memperkasakan usaha melindungi dan memulihara alam semula jadi;

11- Meningkatkan pendapatan dan sumber hasil Sarawak;

12- Memperhebatkan jaringan jalan perhubungan, pengangkutan, pelabuhan dan lapangan terbang;

13-Memperluaskan liputan bekalan air, elektrik dan gas;

14- Memperluaskan liputan telekomunikasi dan kemudahan digital;

15- Mentransformasikan pembangunan ekonomi luar bandar;

16- Merancakkan pembangunan bandar sejahtera dan pintar;

17- Mentransformasikan dan memacu sektor pertanian, penternakan dan perikanan;

18- Membangun sektor perindustrian dan pelaburan;

19- Menyediakan lebih banyak peluang perniagaan dan memperkasakan Perusahaan Kecil dan Sederhana (PKS);

20- Memperhebatkan sektor pelancongan dan perkhidmatan;

21- Memperkasakan perkhidmatan kerajaan yang berteraskan kepada integriti dan tadbir urus yang baik;

22- Meningkatkan akses dan kualiti perkhidmatan kesihatan;

23- Meningkatkan kualiti pendidikan dan latihan teknikal;

24 – Menjamin keselamatan negeri dan rakyat;

25- Meningkatkan kecekapan pengurusan bencana;

26- Mengukuhkan keharmonian dan kesejahteraan sosial;

27- Menjamin dan memelihara budaya, warisan dan kepercayaan pelbagai kaum;

28- Memperkukuhkan Mahkamah Adat Bumiputera;

29- Membantu dan mempercepatkan anak Sarawak yang layak untuk mendapatkan kerakyatan;

30- Menjaga dan memelihara kebajikan rakyat;

31- Memperkasakan penglibatan wanita dalam pembangunan Sarawak;

32- Mempertingkatkan penyertaan belia dalam pembangunan Sarawak;

33- Memperhebatkan bidang sukan; dan

34- Penubuhan dana kekayaan berdaulat.


Mangsa banjir di Kedah meningkat

Jumlah mangsa banjir di dua daerah di Kedah – Kubang Pasu dan Langkawi – bertambah petang ini dengan keseluruhan seramai 62 orang ditempatkan di pusat pemindahan sementara (PPS).

Jumlah itu meningkat daripada 43 orang iaitu 38 mangsa di Langkawi dan 19 di Kubang Pasu, yang direkodkan pada jam 8 pagi tadi.

Ketua Bahagian Sekretariat Jawatankuasa Pengurusan Bencana, Angkatan Pertahanan Awam Malaysia (APM) Kedah, Mejar (PA) Muhammad Suhaimi Mohd Zain berkata sehingga jam 5 petang, PPS Dewan Syifa, Langkawi, masih menempatkan 38 mangsa daripada 10 keluarga.

Katanya, bilangan mangsa bertambah di PPS Sekolah Menengah Kebangsaan (SMK) Changlun, Kubang Pasu, dengan seramai 24 mangsa daripada lima keluarga.

Katanya, PPS Dewan Syifa diaktifkan bermula jam 8 malam tadi sementara PPS SMK Changlun dibuka 3 pagi tadi.

“Setakat ini, mangsa di Langkawi masih 38 orang daripada 10 keluarga dan kesemua mangsa dari Kampung Limbung Putra, Kampung Buluh Penyumpit dan Kampung Atas.

“Mangsa di Changlun dari tiga kampung iaitu Kampung Nangmah, Kampung Paya Lantau dan Kampung Paya Nongmi,” katanya dalam kenyataan hari ini menurut Awani.

Muhammad Suhaimi berkata, pemantauan terus dilakukan pihaknya berikutan trend air di beberapa sungai kini semakin meningkat.

Mengulas lanjut, katanya 18 kawasan di Langkawi dan tiga di Kubang Pasu terjejas dalam kejadian banjir kilat yang melanda Kedah bermula semalam sehingga hari ini.

Beliau berkata, antara lokasi terjejas di Langkawi adalah Kampung Teluk Yu, Kampung Sungai Itau, Kampung Kilim, Kampung Tua, Tanjung Rhu, Kampung Pasir Hitam, Kampung Telaga Ayer Hangat, Kampung Belanga Pecah.

Banjir di Kubang Pasu membabitkan Kampung Nangmah, Kampung Paya Lantau dan Kampung Nangmi.


Penubuhan CAC kurangkan kesesakan di hospital: KP Kesihatan

Kementerian Kesihatan Malaysia (KKM) menubuhkan Pusat Penilaian Covid-19 (CAC) sejak Januari lalu bagi mengenal pasti pesakit mana yang boleh menjalani pemantauan kendiri dan mana yang perlu dimasukkan ke Pusat Kuarantin dan Rawatan (PRKC) atau hospital.

Pada Januari lalu sebanyak 148 CAC telah memulakan operasi dan sehingga kini ia berkembang kepada 198 CAC di seluruh negara. Setiap CAC mempunyai pasukan yang terdiri daripada Pakar Perubatan Keluarga, Pakar Perubatan Kesihatan Awam, Pegawai Perubatan, Penolong Pegawai Perubatan, Jururawat, dan Penolong Pegawai Kesihatan Persekitaran (PPKP).

Ketua Pengarah Kesihatan Tan Sri Dr Noor Hisham Abdullah berkata penubuhan CAC secara tidak langsung akan mengurangkan kesesakan di hospital ketika negara sedang menghadapi peningkatan kes Covid-19 yang mendadak.

“KKM telah menubuhkan Pusat Penilaian Covid-19 (Covid-19 Assessment Centre – CAC) yang berfungsi sebagai pusat sehenti untuk penilaian individu yang disahkan positif sebelum ditentukan sama ada sesuai untuk menjalani isolasi dan pemantauan kendiri di rumah atau memerlukan kemasukan ke Pusat Kuarantin dan Rawatan Covid-19 (PRKC) / hospital.

“Inisiatif ini dilaksanakan bagi mengenalpasti kes-kes Covid-19 yang memerlukan rawatan lanjut dirujuk ke PKRC atau hospital, manakala kes-kes Covid-19 yang stabil dibenarkan menjalani pemantauan kendiri di rumah,” katanya dalam kenyataan hari ini.

Sehubungan itu katanya, pesakit Covid-19 Kategori 1 atau yang tidak bergejala dan Kategori 2 (bergejala ringan) akan dipantau oleh CAC manakala pihak hospital akan merawat pesakit Kategori 3 dan ke atas.

Dr Noor Hisham berkata, PKRC pula adalah penempatan untuk Pesakit Kategori 1 dan 2 yang tidak layak untuk menjalani isolasi dan pemantauan kendiri di rumah.

Katanya, antara lain penubuhan CAC bertujuan:

Katanya, kriteria pesakit yang boleh menjalani pemantauan di rumah adalah:

1. Dewasa:

2. Kanak-kanak:

Kategori 1: Semua kanak-kanak yang tiada co-morbidity dan mempunyai penjaga yang sesuai; dan
Kategori 2: Hanya kanak-kanak berusia 2 tahun atau lebih yang tiada co-morbidity dan mempunyai penjaga yang sesuai.

3. Keadaan di rumah yang sesuai:

Dr Noor Hisham juga berkata sejak peningkatan kes Covid-19 yang mendadak pada April lalu, beban tugas anggota CAC juga bertambah.

“Terdapat peningkatan 150% daripada jumlah kedatangan pesakit ke CAC, iaitu dari 4,000 sehari ke 10,000 sehari pada 5 Jun 2021. Begitu juga dengan jumlah kes aktif dalam pemantauan CAC yang meningkat 108% dari 5,300 sehari ke 11,000 sehari.

“Selain itu, terdapat peningkatan jumlah kes yang memerlukan rujukan ke hospital (step up care) bagi tempoh dari 23 Mei hingga 5 Jun 2021 iaitu dari 9 kes kepada 35 kes,” katanya.


Kerajaan kaji skim pencen pro-rata tentera bersara awal: PM

Satu kajian sedang dijalankan bagi menawarkan skim pencen pro-rata kepada semua pegawai dan anggota tentera yang bersara awal tanpa mendapat pencen, kata Perdana Menteri Datuk Seri Ismail Sabri Yaakob.

Katanya pada masa ini, kebajikan bekas pegawai dan anggota ATM diuruskan Jabatan Hal Ehwal Veteran ATM (JHEVATM), dan melalui skim sebelum ini, jika mereka berhenti sebelum cukup tempoh ditetapkan, mereka tidak menerima pencen.

“Kami berharap dapat menawarkan skema yang sesuai untuk mereka yang bersara lebih awal. Mungkin setelah kertas kerja selesai, menteri baru (Menteri Kanan Pertahanan, Datuk Seri Hishammuddin Hussein) akan membawa perkara ini untuk dibentangkan di Parlimen,” katanya.

Beliau berkata demikian kepada pemberita selepas meninjau Latihan Angkatan Bersenjata Para Predator di Kampung Batu Boh, Bera, hari ini.

April lalu, Kementerian Pertahanan mengemukakan cadangan untuk mewajibkan semua anggota angkatan bersenjata berkhidmat selama 21 tahun untuk layak mendapat pencen. Pada masa ini, anggota angkatan bersenjata mempunyai pilihan untuk bersara dengan perkhidmatan 12, 15 atau 18 tahun tanpa mendapat pencen.

Sementara itu, Perdana Menteri berkata latihan berskala besar selama 14 hari di sini membabitkan 1,900 anggota dan pegawai serta 150 aset termasuk trak dan helikopter.

Latihan Para Predators Siri 1/2021 dilakukan oleh tentera melalui unit elit Briged Para ke-10 yang berpusat di Terendak, Melaka.

Dalam perkembangan lain, Ismail Sabri berkata, bukan perkara baru tidak menamakan Timbalan Perdana Menteri dalam Kabinet, malah perkara sama sudah dilakukan bekas Perdana Menteri Tan Sri Muhyiddin Yassin ketika mula membentuk Kabinet tahun lalu.

“Muhyiddin tidak menamakan Timbalan Perdana Menteri pada mulanya. Timbalan Perdana Menteri dilantik kemudian. Saya juga tidak mengumumkan semalam,” katanya.

Ketika ditanya adakah seseorang akan dilantik untuk menerajui jawatan itu nanti, Ismail Sabri memberikan jawapan ringkas dengan mengatakan: ” Tak tahu lagi”.


PM Britain dikecam pergi bercuti ketika isu besar dihadapi negara

Perdana Menteri Boris Johnson dicemuh hebat oleh pelbagai pihak termasuk media United Kingdom (UK) selepas pergi melancong bersama keluarganya di Sepanyol ketika rakyat Britain berdepan beberapa isu besar.

Johnson dan isterinya, Carrie serta anak lelakinya, Wilf bertolak ke Marbella pada Jumaat lalu, selepas menghadiri Persidangan Parti Konservatif di Manchester.

Dimaklumkan, Johnson dan keluarganya akan bercuti di sebuah vila mewah di Costa Del Sol hingga Khamis ini.

Ketika ini, rakyat Britain berdepan dengan pelbagai masalah besar apabila jutaan penduduknya berdepan dengan isu seperti kenaikan bil elektrik, kekurangan bekalan makanan serta bahan bakar dan semua isu itu timbul selepas penamatan bantuan Universal Credit.

“Tiada masalah jika Perdana Menteri mahu bercuti sebentar, namun masa bercuti itu tidak sesuai bagi menunjukkan betapa dekatnya beliau dengan rakyat Britain ketika menghadapi kesukaran,” kata seorang sumber dari Westminster.

Manakala, Menteri Perniagaan, Kwasi Kwarteng menyifatkan tindakan Perdana Menteri itu adalah wajar kerana pemimpinnya itu sudah melalui waktu sukar sejak setahun lalu akibat Covid-19.

“Saya sering berhubung dengan beliau, dimana beliau juga sedang melalui waktu sukar sejak setahun lalu apabila Johnson juga dimasukkan ke hospital kerana jangkitan Covid-19 dan kehilangan ibu tercinta dua minggu lalu.

“Jadi, mungkin beliau mengambil keputusan untuk berehat sebentar, saya yakin itu sesuatu yang sepatutnya,” jelasnya kepada Times Radio.


Jangkitan baharu naik kepada 5,413 kes

Kementerian Kesihatan (KKM) memaklumkan jangkitan baharu Covid-19 di seluruh negara dalam tempoh 24 jam sehingga 12 tengah hari tadi meningkat sedikit berbanding semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 5,413 jangkitan baharu direkodkan berbanding 5,143 kes dalam tempoh sama semalam.

Jumlah terbaharu itu menjadikan kumulatif posutif kini sebanyak 2,556,865 kes, sementara sehingga semalam 2,455,765 pesakit disahkan sembuh.

Mengenai kadar kebolehjangkitan Covid-19, beliau berkata Ro/Rt pada jangkaan mengikut kes seharian pada 15 November 2021 untuk seluruh negara adalah 1.05.

Tujuh negeri dan Wilayah Persekutuan mencatat Ro/Rt melebihi 1.00 iaitu Putrajaya sebanyak 1.17; Negeri Sembilan (1.05); Pahang (1.02); Selangor (1.04); Sabah (1.00); Kelantan (1.04); dan Kuala Lumpur (1.04).

Sementara itu, menurut KKM, sehingga semalam individu berusia antara 18 hingga 59 tahun menjadi kumpulan paling ramai dijangkiti Covid-19 iaitu membabitkan 68.8 peratus daripada kumulatif kes positif.

Sementara 14.7 peratus lagi melibatkan kumpulan usia 0 hingga 11 tahun; 9.2 peratus (60 tahun dan ke atas); dan 7.3 peratus membabitkan individu berusia 12 hingga 17 tahun.


PN desak Anwar hentikan amalan nepotisme, kronisme dalam kerajaan

Pembangkang mendesak kerajaan supaya menghentikan amalan nepotisme dan kronisme dengan melantik individu yang mempunyai hubungan keluarga ke dalam jawatan kerajaan.

Ahli Parlimen Tasek Gelugor, Datuk Saiful Wan Saiful Wan Jan berkata tindakan Perdana Menteri, Datuk Seri Anwar Ibrahim melantik anaknya sebagai Penasihat Kanan Ekonomi dan Kewangan sebelum ini jelas membuktikan kerajaan sedang mengamalkan nepotisme.

Katanya, pelantikan Nurul Izzah adalah bertentangan dengan prinsip yang diperjuang selama ini iaitu menentang kronisme dan nepotisme, malah Perdana Menteri sanggup ‘tidur sebantal’ dengan Barisan Nasional (BN), terutama UMNO.

“Kami mengingatkan kepada Perdana Menteri agar bertindak segera dan jangan melihat negara ditadbir dengan amalan nepotisme dan kronisme apatah lagi anak sendiri di dalam jawatan penting kerajaan.

“Ini bukan soal layak atau tidak atau emolumen (gaji) tidak diberi, tetapi ini soal risiko wujudnya konflik kepentingan di dalam urus tadbir kerajaan. Sebagai ketua sekretariat, sudah pasti (Nurul Izzah) ada kemudahan dan akses kepada kerja-kerja yang dijalankan oleh jawatankuasa berkenaan,” katanya semasa sidang akhbar di sini hari ini.

Turut bersama dalam sidang media itu adalah Ahli Parlimen Gerik, Fathul Huzir Ayob; Ahli Parlimen Rompin Datuk Abdul Khalib Abdullah; Ahli Parlimen Tanjong Karang, Kapten (B) Datuk Dr Zulkafperi Hanapi; Ahli Parlimen Padang Rengas, Azahari Hasan; dan Ahli Parlimen Mersing, Muhammad Islahuddin Abas.

Kelmarin, Nurul Izzah yang kalah di Parlimen Permatang Pauh pada Pilihan Raya Umum Ke-15 (PRU-15) mengesahkan tidak lagi berkhidmat sebagai Penasihat Kanan Ekonomi dan Kewangan kepada Perdana Menteri.

Nurul Izzah kini dilaporkan menyertai Sekretariat Jawatankuasa Penasihat Menteri Kewangan.

Jawatankuasa itu akan menasihati Menteri Kewangan yang kini disandang Anwar mengenai cara untuk meningkatkan asas hasil negara dan mengurangkan perbelanjaan mengurus.

Selain itu, jawatankuasa berkenaan berperanan menasihati Menteri Kewangan mengenai perkara berkaitan subsidi, menyemak dan menyusun semula subsidi sedia ada dan penyediaan perlindungan sosial yang lebih holistik.

Bagaimanapun, pembangkang tetap tidak berpuas hati dengan pelantikan terbaharu Nurul Izzah.

Mengulas lanjut, Wan Saiful juga Ketua Penerangan Bersatu berkata, tindakan kerajaan amat memalukan negara kerana negara-negara luar di bawah garis kemiskinan juga tidak pernah melakukan perkara sama.

“Kalau dibanding dengan negara-negara luar termasuk Burundi dan Kiribati, realitinya tidak pernah dibuat seperti yang dibuat oleh pemimpin di Malaysia,” katanya.


Bajet 2023 kekal fokus bina semula, kukuhkan ekonomi

Bajet 2023 yang dijadual dibentangkan di Parlimen minggu depan, dijangka mengekalkan objektif teras kerajaan untuk membina semula dan mengukuhkan ekonomi negara selepas pandemik.

Prof Madya Dr Nuradli Ridzwan Shah Mohd Dali dari Fakulti Ekonomi dan Muamalat, Universiti Sains Islam Malaysia (USIM) percaya walaupun terdapat ura-ura menyatakan pilihan raya umum (PRU) semakin hampir, pembentangan belanjawan yang akan datang ini masih akan menumpukan kepada membina semula ekonomi negara.

“(Pada pendapat saya), ia mungkin belanjawan yang memuaskan, tetapi ini tidak seharusnya mengalih perhatian kita daripada memberi tumpuan kepada membina semula ekonomi negara dan memastikan kita berada di laluan pemulihan yang betul selepas pandemik,” katanya semasa program “The Brief” Bernama TV yang disiarkan pada hari Rabu.

Mengenai saiz belanjawan, Nuradli berkata peruntukan belanjawan tahun ini mungkin lebih kurang sama dengan tahun lepas, tetapi dengan defisit yang lebih rendah sedikit berbanding kira-kira 6.0 peratus dalam Bajet 2022.

“Tahun ini, ia (defisit) mungkin tidak setinggi belanjawan sebelumnya, kerana matlamat ‘belanjawan yang baik’ bukan untuk mengalami defisit yang sangat besar,” tambahnya.


PKR Johor anjur ‘flash mob’ bantah kenaikan harga barang

Tiga lokasi di Johor Bahru dijadikan tempat PKR Johor mengadakan “flash mob” hari ini, ia bagi membantah kenaikan harga barang yang mendadak dan membebankan rakyat.

Pihak menganjur mendapatkan notis mengikut Seksyen 9 Akta Perhimpunan Aman daripada Polis Diraja Malaysia (PDRM) yang dimohon sejak tujuh hari lalu.

Menurut Ahli Parlimen Pasir Gudang, Hassan Karim, kempen tersebut bertujuan menggesa kerajaan supaya mencari langkah segera menangani kenaikan harga barang disamping mendesak kerajaan mengembalikan subsidi barangan makanan.

Tiga kawasan utama ‘flash mob’ melibatkan kawasan Parlimen Pasir Gudang, Parlimen Johor Bahru dan Parlimen Tebrau.

Hassan turut memuat naik dalam akaun Facebooknya beberapa orang awam yang menyertai ‘flash mob’ tersebut, antaranya di Masai, Pelangi dan Bulatan Taman Daya.

Hadir sama, Timbalan Pengerusi PKR Johor,Jimmy Pua Wee Tse.

“Langkah kerajaan menghapuskan subsidi barangan makanan adalah salah dan zalim. Kalau nak potong subsidi lain tidak apa, bukan barangan makanan kerana ini adalah keperluan rakyat yang dimakan hari-hari,” katanya dipetik laporan BH.

Beberapa anggota polis juga berada di kawasan berlangsungnya ‘flash mob’ bagi memantau keadaan.

Pemandu kenderaan turut membunyikan hon masing-masing ketika ‘flash mob’ berlangsung. Keadaan adalah terkawal dan kumpulan flash mob yang disertai hampir 30 orang termasuk aktivis masyarakat itu bersurai dalam tempoh 20 minit.

Malaysia kini sedang berdepan krisis kos sara hidup di mana harga makanan ruji dan keperluan meningkat secara mendadak dan stabil sejak awal tahun.

Minggu lalu, Perdana Menteri Datuk Seri Ismail Sabri Yaakob mengumumkan pembentukan Pasukan Khas Jihad Tangani Inflasi bertujuan menangani isu peningkatan kos sara hidup dihadapi rakyat ketika ini.


YouTube buang video maklumat salah berkaitan vaksin Covid-19

YouTube akan menghapuskan kandungan yang menyebarkan maklumat salah berkaitan semua vaksin yang diluluskan, sekali gus memperluas larangan dakwaan palsu mengenai suntikan vaksin Covid-19.

Klip video yang mendakwa vaksin diluluskan adalah berbahaya dan menyebabkan menyebabkan autisme, barah atau kemandulan, adalah antara yang akan dibuang, kata syarikat itu dalam kenyataan hari ini.

Polisi ini merangkumi penamatan akaun individu antivaksin, kata platform perkongsian video dalam talian dan media sosial Amerika Syarikat (AS) yang dimiliki Google itu.

Sebelum ini, YouTube dikritik kerana tidak mengambil banyak langkah untuk mengatasi maklumat kesihatan palsu di laman web mereka.

Pada Julai lalu, Presiden Amerika Syarikat (AS) Joe Biden berkata sebahagian platform media sosial bertanggungjawab ke atas keraguan orang ramai untuk mendapatkan vaksin dengan menyebarkan maklumat salah, dan meminta mereka untuk menangani masalah ini.

YouTube berkata 130,000 klip video telah dibuang daripada platformnya sejak tahun lalu, ketika syarikat itu melaksanakan larangan terhadap kandungan yang menyebarkan maklumat salah berkaitan vaksin Covid-19.

Dalam catatan blognya, syarikat itu mengatakan telah melihat dakwaan palsu mengenai suntikan Covid-19 yang ‘menyebarkan maklumat salah mengenai vaksin secara umum’. Dasar baru ini merangkumi vaksin yang telah lama diluluskan, seperti vaksin campak atau hepatitis B.

“Kami memperluas polisi maklumat salah perubatan di YouTube dengan garis panduan baru mengenai vaksin yang sedang diberikan, diluluskan dan disahkan selamat serta berkesan oleh pihak berkuasa kesihatan tempatan serta Pertubuhan Kesihatan Sedunia.

“Testimoni peribadi yang berkaitan dengan vaksin, kandungan mengenai dasar vaksin, percubaan vaksin baharu, dan video sejarah kejayaan atau kegagalan vaksin akan dibenarkan untuk terus berada di laman web ini,” kata syarikat itu.

Langkah itu menyusul larangan serupa dilaksanakan oleh Facebook pada Februari lalu, yang menyasarkan tuntutan palsu mendakwa vaksin tidak berkesan atau menyebabkan autisme. Namun, sejak itu Facebook berdepan cabaran untuk menguatkuasakannya.

Pada Mac lalu, Twitter mengumumkan bahawa pengguna yang berulang kali menyampaikan maklumat salah mengenai vaksin akan disingkir dan diharamkan daripada platform itu. – Agensi


Senyum, santai kata Tengku Zafrul

Menteri Kewangan Tengku Datuk Seri Zafrul Tengku Abdul Aziz hari ini (8 November 2022) mengajak rakyat menolak agenda politik sempit sebaliknya memilih memenangkan amalan politik matang.

“Senyum dan santai,” katanya memberi nasihat kepada penyokong parti politik yang bertanding pada Pilihan Raya Umum Ke-15 (PRU-15), walaupun ketika berkempen terjumpa dengan seteru politik.

Tengku Zafrul yang juga calon Barisan Nasional (BN) bagi kerusi Parlimen Kuala Selangor, pagi tadi berkempen di Pasar Pagi Pekan Sungai Buloh, Jeram.

“Sambil-sambil agihkan risalah manifesto saya, terjumpa dengan calon daripada Gerakan Tanah Air dan Perikatan Nasional (PN).

“Tapi kita santai… walaupun kita seteru di gelanggang, tidak semestinya kita harus berbalah setiap masa. Sebab kita semua kan saudara.

“Jadi kepada yang di luar sana, kalau berjumpa dengan seteru politik, pesan saya adalah senyum dan santai. Moga kita terus sokong amalan politik matang dan jauhi politik sempit.

“Insya-Allah, perjuangan kita lebih diberkati,” katanya yang bakal berdepan saingan empat penjuru di Parlimen Kuala Selangor.

Selain Tengku Zafrul, Perikatan Nasional meletakkan wakil PAS Ustaz Mohd Noor Mohd Sahar sebagai calon, diikuti Mohd Shaid Rosli (GTA) dan penyandang, Datuk Seri Dr Dzulkefly Ahmad (PH-Amanah).


Lelaki Nigeria lari dari hospital positif cacar monyet pertama Thailand

Thailand menyaksikan kes cacar monyet pertamanya selepas ujian makmal mengesahkan pada 19 Julai bahawa seorang lelaki Nigeria yang dimasukkan ke hospital di Phuket menghidap penyakit itu, lapor The Nation Thailand.

Tetapi lelaki terbabit berjaya meninggalkan hospital dan melarikan diri ke Kemboja. Dia ditahan di sana pada Sabtu (23 Julai).

Pegawai kesihatan Phuket berkata mereka telah mengesan 19 orang lagi yang melakukan hubungan rapat dengan lelaki yang dijangkiti itu, lapor The Nation.

19 individu berisiko dikesan di enam lokasi atau perkhidmatan yang digunakan oleh warga Nigeria itu.

Pejabat Kesihatan Awam Phuket berkata dua daripada 19 telah diuji negatif virus cacar monyet, manakala keputusan ujian untuk yang lain akan diketahui dalam beberapa hari.

Sementara itu, Thailand meningkatkan amaran cacar monyet ke peringkat kebangsaan selepas mesyuarat tergempar agensi kesihatan dan menteri kesihatan awam.

Menteri Kesihatan Awam Anutin Charnvirakul memanggil mesyuarat itu selepas Pertubuhan Kesihatan Sedunia (WHO) pada Sabtu mengisytiharkan cacar monyet sebagai kecemasan kesihatan global.

Mengisytiharkan cacar monyet sebagai kecemasan kesihatan global ialah tindakan paling penting yang boleh dibuat oleh agensi itu, dan Covid-19 diberi label pada kedudukan sama oleh WHO pada 2020.

Anutin berkata pemantauan dan kawalan cacar monyet di Thailand akan diambil alih oleh pusat operasi kecemasan Kementerian Kesihatan Awam (PHM).

Beliau berkata mesyuarat itu juga telah membincangkan garis masa kes cacar monyet yang pertama disahkan di Thailand.

Anutin berkata PHM pada mesyuarat itu percaya warga Nigeria tidak tidak menyebarkan virus itu kepada orang lain sejak sebulan lalu, jadi Thailand masih selamat.

Beliau berkata bahawa pegawai kawalan penyakit di seluruh negara bekerjasama dengan pusat pemeriksaan sempadan untuk menyaring pelancong bagi mengesan cacar monyet.

Pengembara dari negara berisiko sedang dipantau dengan ketat, tambahnya.

Jabatan Perkhidmatan Perubatan memastikan mesyuarat itu mempunyai stok vaksin cacar yang mencukupi untuk melindungi penduduk Thailand.

Vaksin itu dilaporkan telah berada dalam simpanan sejuk selama 40 tahun, tetapi jabatan itu berkata ia masih boleh digunakan. – Agensi


RM50 juta setahun untuk selenggara tapak warisan dunia di Melaka

Melaka memerlukan kira-kira RM50 juta setahun bagi menyelenggara Tapak Warisan Dunia Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) di negeri berkenaan.

Ketua Menteri Melaka Datuk Seri Sulaiman Md Ali berkata kutipan Caj Warisan bermula pada April 2012 daripada pelancong yang menginap di hotel dengan kadar RM2 sebilik bagi tiap satu malam adalah tidak mencukupi bagi menampung usaha untuk penambahbaikan infrastruktur, keindahan, keceriaan serta kerja pemeliharaan dan pemuliharaan warisan Melaka, lapor Bernama.

Beliau berkata Melaka pernah menerima RM30juta daripada kerajaan persekutuan secara ‘sekali bayar’ atas kejayaan mendapat pengiktirafan UNESCO, yang disalurkan Jabatan Warisan Negara bagi tujuan projek pemuliharaan, latihan dan kesedaran berkaitan Tapak Warisan Dunia.

Justeru menurutnya pada Mesyuarat Menteri Besar dan Ketua Menteri ke-139 pada 28 Jun lepas, kerajaan negeri telah memohon agar geran khas yang sama seperti 2009 itu disalurkan kepada Melaka, atau diberikan peruntukan secara tahunan yang dianggarkan RM50 juta.

Beliau berkata demikian ketika menjadi tetamu dalam segmen Bicara Ketua Menteri di Melaka FM di sini hari ini.

Sulaiman berkata kedudukan Tapak Warisan Dunia Melaka terletak di bandar raya Melaka, yang merujuk kepada tapak tertua di bandar raya, termasuk Sungai Melaka yang melalui kawasan berkenaan, merangkumi Zon Sivik Bukit Melaka atau Bukit St Paul, Zon Kediaman serta Perniagaan Bersejarah.

Beliau berkata Tapak Warisan Dunia Melaka dibahagikan kepada dua Zon iaitu Zon Teras (Core Zone) seluas 45.3 hektar yang merangkumi kawasan Bukit Melaka (Bukit St Paul) dan kawasan perniagaan seperti di Jalan Tun Tan Cheng Lock, Jalan Hang Jebat (Jonker Street), Jalan Kampung Kuli, Jalan Tukang Emas, Jalan Tokong, Jalan Tukang Besi dan Jalan Kampung Pantai.

“Manakala Zon Penampan (Buffer Zone) seluas 242.8 hektar pula merangkumi Jalan Kubu, Jalan Bunga Raya, Jalan Kampung Jawa, Jalan Bendahara dan Jalan Temenggong yang berada di sekeliling Zon Teras dan berfungsi untuk melindungi zon berkenaan, dengan keluasan keseluruhan Tapak Warisan Dunia yang telah diiktiraf oleh UNESCO adalah 288.1 hektar,” katanya.

Katanya sambutan Melaka Heritage Festival 2022 sempena sambutan ulang tahun ke-14 Melaka Bandaraya Warisan Dunia UNESCO akan diadakan secara besar-besaran bermula 15 Julai hingga 7 Ogos depan.

“Antara pengisian sambutan adalah persembahan kebudayaan etnik Melaka, Festival Masakan Warisan Melaka, Melaka Courtyard Heritage Assembly Workshop, bengkel-bengkel warisan tidak ketara, dengan acara kemuncak adalah Melaka Heritage Parade 2022 yang membawakan persembahan kebudayaan etnik-etnik yang terdapat di Melaka,” katanya.

Melaka diiktiraf sebagai Bandaraya Warisan Dunia UNESCO pada 7 Julai 2008, menjadikan hari ini usianya genap 14 tahun.


Dos pertama vaksin Covid-19 bagi PICKids ditamatkan selepas 15 Mei

Dos pertama vaksin Covid-19 di bawah Program Imunisasi Covid-19 Kebangsaan Kanak-kanak (PICKids) hanya akan diberikan sehingga 15 Mei ini dan tidak lagi akan ditawarkan selepas tarikh itu

Timbalan Menteri Kesihatan 1 Datuk Dr Noor Azmi Ghazali berkata tarikh akhir berkenaan ditetapkan mesyuarat Jawatankuasa Bertindak Imunisasi Covid-19 Kanak-Kanak (CITF-C) memandangkan permintaan rendah vaksinasi yang boleh menyebabkan pembaziran vaksin yang tinggi.

“Bagi mengelakkan pembaziran vaksin Comirnaty kanak-kanak yang tidak digunakan dalam tempoh enam bulan selepas dikeluarkan pengilang, penetapan tarikh akhir dos satu perlu dibuat.

“Berdasarkan situasi semasa, mesyuarat CITF-C memutuskan 15 Mei 2022 sebagai tarikh akhir pemberian dos 1 vaksin Covid-19 di bawah PICKids.

“Sehubungan itu mulai 16 Mei 2022, KKM tidak lagi menawarkan dos pertama vaksin Covid-19 jenis Comirnaty dan CoronaVac kepada kanak-kanak yang telah berusia lima hingga bawah 12 tahun,” katanya dalam satu kenyataan hari ini.

Sejak bermula awal Februari lalu hingga semalam, seramai 1,371,120 atau 38.6 peratus kanak-kanak telah menerima sekurang-kurangnya satu dos vaksin Covid-19, manakala 195,865 melengkapkan dua dos, dengan purata pemberian dos satu sekitar 4,500 dos sehari sejak tujuh hari lalu.

Dengan pengumuman itu, ibu bapa kepada kanak-kanak yang belum menerima vaksin Covid-19 perlu membuat keputusan mengenai vaksinasi sebelum 15 Mei 2022.

Selepas tarikh itu, vaksin kanak-kanak jenis Comirnaty tidak lagi ditawarkan di mana-mana fasiliti kesihatan awam dan swasta di Malaysia, manakala vaksin Coronavac pula hanya boleh diperoleh dengan bayaran di fasiliti swasta, katanya.

Dr Noor Azmi bagaimanapun berkata keputusan itu tidak melibatkan vaksinasi bagi kanak-kanak yang lahir pada 2017 dan belum mencapai usia lima tahun pada 15 Mei ini.

“Kanak-kanak dalam kategori ini boleh mendapatkan vaksinasi Covid-19 dengan mendaftar dalam aplikasi MySejahtera. Perincian mengenai vaksinasi kumpulan ini akan diperjelaskan dalam masa terdekat,” katanya.

Selain itu, katanya mesyuarat CITF-C juga turut bersetuju membuat pindaan pada Borang Persetujuan Suntikan Vaksin Covid-19 untuk Kanak-kanak bawah 18 tahun.

Borang baharu itu tidak lagi mempunyai klausa “2. Saya bertanggungjawab ke atas risiko yang mungkin berlaku kepada kanak-kanak akibat keputusan/tindakan saya ini kerana manfaat vaksin adalah jaug lebih baik daripada kesan sampingannya.”

Beliau menjelaskan pengguguran klausa itu bertujuan mengelak kekeliruan dan menzahirkan amalan sedia ada yang mana KKM tidak pernah mengabaikan dan sentiasa bersedia menyediakan bantuan kesihatan yang sewajarnya apabila berlaku kesan sampingan yang berkaitan akibat penerimaan vaksin.

Sehubungan itu, Dr Noor Azmi berkata sebagai persediaan ke arah tarikh akhir dos satu, semua Jabatan Kesihatan Negeri telah memulakan ‘operasi gempur’ di lapangan.

“Ibu bapa yang telah mendaftar anak dalam MySejahtera tetapi masih belum disuntik akan dihubungi oleh petugas kesihatan sama ada melalui telefon, media sosial atau lawatan ke rumah bagi menawarkan vaksin Covid-19,” katanya.

Beliau juga berkata ibu bapa yang belum mendaftar anak mereka untuk vaksinasi boleh berbuat demikian di dalam MySejahtera selewat-lewatnya 8 Mei 2022, supaya temu janji dapat diberikan sebelum tarikh akhir dos pertama.